Nola instalatu txorrota | Consumer\nNola instalatu txorrota\nMaterialaren gogortasunak erabakitzen du zein erreminta eta teknika den egokiena iturria jarriko den zuloa zulatzeko.\nIrudia: Andrew Fresh\nTxorrotak edo bainugelako edo sukaldeko beste aparatu batzuk berritzeko, beharrezkoa izan daiteke zeramika, hormigoi, erretxina edo altzairu herdoilgaitzezko zuloak egokitzea edo egitea. Tresna egokiak izatea eta teknika erraz batzuk ezagutzea ezinbestekoa da behar bezala eta bukaera zainduarekin jartzeko.\nTxorrotak aldatzea erabakitzen denean, kontuan hartu behar da jarriko diren altzarien zuloen diametroa egokitu behar dela. Beraz, txorrota berriak erosi aurretik ondo konparatzea komeni da, beharrezkoak ez diren zuloak edo pieza berriek eskatzen dituztenak baino handiagoak ez direla geratuko bermatzeko. Pilarearen tapoiari zulo bat ere gehitu dakioke, eta kate batekin lotu, beti eskura egon dadin eta ez dadin galdu.\nKomun-ontziek, oro har, modelo bakoitzaren diseinura egokitzen den txorrota-motaren araberako zuloak badituzte ere, batzuek zulatzeko lekuaren marka besterik ez dute. Kasu horretan, bi aukera daude: zuloez arduratuko den profesional bat kontratatzea edo norberak egitea. Batzuetan, gehixeago ordaintzea eta profesional baten zerbitzua kontratatzea gomendatzen da, piezari kalterik ez eragiteko. Baina, materialaren arabera, brikolajearen zaleek eskura dituzten tresnekin zulatu daitezke.\nZuloak egiteko koroa-barautsak\nKonketa edo harraska egiteko erabiltzen den materialaren gogortasunak zehaztuko du zein motatako barautsa edo erreminta erabiliko den. Altzairu herdoilgaitzaren kasuan, fresatzeko makina erabiltzea komeni da. Horri fresa progresibo bat egokitu behar zaio. Gresezko konketetan hormigoizko zerra zulatzailea erabiliko da.\nTamaina handiko barautsek igeltsua, hormigoia eta PVCa zulatzen dituzte.\nOro har, mota horretako zuloak tamaina handiko barautsez egiten dira, koroa-barautsak deiturikoak, hainbat orri metaliko horzdun eta modu zentrokidean jarriak. Koroa-barautsek zirkulu iragankor handiak egiten dituzte igeltsuan, hormigoian eta PVCan. Zeramika zulatzeko berariazko koroa-zerrak ere badaude. Itxura antzekoa dute, baina kasu honetan koroak ez dira horzdunak. Ebaketa-ertzean, gogortasun handiko materialez egindako ertzak dituzte, zeramika modu garbi eta zehatzean zulatzeko.\nZulatzeko beste baliabide batzuk\nDiametro handiko zuloak zulatzeko, osagarri helikoidal batekin ondoz ondoko hurbilketak egin daitezke. Diametroak 12 milimetrokoa izan behar badu, aurretik 6 milimetroko zulaketa egin behar da.\nZirkuluaren perimetroan zulo txikiak egin daitezke eta ebakia zerra batekin osatu.\nHain zehatza ez den eta arrisku handiagoa duen beste modu bat da burdinazko barautsarekin zulo txikiak egitea nahi den zirkuluaren perimetro osoan. Horrela, bi zulo elkartutakoan, zerra-orri bat pasatzen da, ebaketa osatzeko.\nBukaera-akatsak zailtasunik gabe disimulatzen ahal dira, txorrotaren formaren arabera, bereziki pieza kanpai bat badute. Zulatutako eremua karraka biribil batekin limatzean sortutako kalteak konpontzen ere saia gaitezke, biribilkia hobetzeko.\nFregaderos-eu gogortasun Grifo-eu material-eu zulo


Fermin Balentziak Vianako Printzea saria jasotzeko, 200 atxikimendutik gora - euskalerriairratia.eus\nFermin Balentziak Vianako Printzea saria jasotzeko, 200 atxikimendutik gora\nEuskalerria Irratia 2018-04-26 08:11\nArgazkia: Fermin Balentziaren hautagaitza sustatzeko herri ekimena.\n"Nafarroari, nafarrei eta memoria historikoari abesten eta konposatzen egindako ekarpenarengatik", 2018ko saria merezi duela deritzote memoriaren aldeko hainbat elkartek eta norbanakok.\n"Fermin Balentzia, gure memoriaren kantaria, herriarekin atxikiak diren kantuekin lotuta han-hemenka ibili da 50 urteetan, karrika, plaza eta eszenatoki guztietan Nafarroan", esan zuen Bingen Amadozek, 2018ko Vaianako Printzea saria Fermin Balentzia abeslariarentzat izan dadila eskatzen duen herri ekimenaren izenean, egitasmoaren aurkezpen egunean. Orain, 200 elkarteren eta eragileren babesa jaso du hautagaitzak eta 2.000 norbanakoen sostengua.\nTaldeen artean, askotarikoak, Iruñeko Orfeoia eta Euskal Herriko Txistulari Elkartea, esaterako. Eta norbanakoen artean, izen ezagun ugari: Montxo Armendariz eta Helena Taberna zinemagileak, Marta Mendia eta Juan Martinez de Irujo kirolariak, Emilio Majuelo eta Tomas Urzainki historialariak...\nNafarroako Kultura Kontseiluak ostiralean jakinaraziko du zeini emanen dion saria. Fermin Balentziaz gainera, Sagrario Aleman euskaltzale eta irakaslea, Nafarroako Abesbatzen Elkartea, Gregorio Monreal abokatu eta historialaria, Tomas Yerro idazlea, Atena Fundazioa, Ramon Macias ikerlari, musikari eta margolaria eta Daniel Baruc idazlea daude. Saria Erriberrin banatuko dute, maiatzaren 26an.\nVianako Printzea saria Fermin Balentziarentzat izan dadila eskatu dute\nEuskalerria Irratia 2018 ots 15 Nafarroa\n"Nafarroari, nafarrei eta memoria historikoari abesten eta konposatzen egindako ekarpenarengatik", 2018ko saria merezi duela adierazi dute gaur mem...


ALBEren emaitzei dagokionez:\nEskolarteko idatzizkoan, sei sari lortu ziren:\nMaddi Gonzalez(LH 5, Betiko ikastola)\nOier de Diego (LH 5, Betiko ikastola)\nUxue Ramirez (DBH 1, San Nikolas ikastola)\nPeru Irastorza (DBH 3, San Nikolas ikastola)\nEneko Elordui (DBH 4, Ander Deuna ikastola)\nMaider Barañano (Batx. 1, Getxo 1 institutua)\nEskolarteko bat-bateko finalean Aritz Landeta eta Unai Mendiburu izan ziren ALBEren ordezkariak. Unai bigarren lotu zen, eta txapela jantzi zuen Txaber Altube durangarraz batera Bizkaia ordezkatuko dau ekainaren 4an Ereñotzun jokatuko den Euskal Herriko finalean. Aritz gorabeheratsuago ibili zen, baina guztiarekin ere, ale ederrak utzi zizkigun.\nArratsaldez Udaberri Faseko azken saio itxarona jokatu zen. Malen Amenabar larrabetzuarrak irabazi zuen saioan ALBEren ordezkari Inaziok bigarren egin zuen.\nHorrenbestez, erabakita geratu zen zein bertsolari pasatuko diren udagoienean jokatuko diren kanporaketetara: 5 aurreko urteetako finalista izandakoak, gehi beste 25 puntutara (informazio gehiago www.bertsozale.eus atarian).\nALBEtik zazpi bertsolari sartu ziren horien artean: Imanol Uria, Arrate Illaro, Peru Vidal, Inazio Vidal, Josu Landeta, Beñat Vidal eta Paule Loizaga. Bidean lotu diren gainerako ALBEkideek lan ederra egin zuten, baina ez lehiaketa horretan aurrera egiteko bezainbestekoa. Lerrootatik gure aupadarik handiena erakutsitako adoreagatik: Unai Mendiburu, Itxaso Paia, Peio Arondo, Ekaitz Larrazabal "Katxo", Aitor Esteban, Joanes Igeregi, Galder Bilbao "Txapi" eta Dani de Miguel.\nBitxikeria moduan esango dugu Iparraldean aurreko egunean jokatu zela Iparraldeko Eskolartekoaren finala (XIbero, LApurdi, eta BAxenabarreko Gazteen Xapelgoa), eta han Kerman Diaznagusitu zela, ALBEkoa berau ere, eta beraz, Ereñotzuko finalean izango dela, Euskal Herri mailako txapelaren lehian. Zorionak eta agur bero bat hegotik iparrera!


borreroak baditu milaka aurpegi: MOHA GEREHOU GANBIAR EKINTZAILE ANTIARRAZISTARI ELKARRIZKETA Mikel Garcia Idiakez\nMOHA GEREHOU GANBIAR EKINTZAILE ANTIARRAZISTARI ELKARRIZKETA Mikel Garcia Idiakez\n"Diskriminazioak kaltetutako kolektiboak oinarri batzuen inguruan elkartu eta indarrak batuz aurrerapausoak lor ditzakegu, eta gero mugimendu bakoitzak bere berezitasunetatik egin dezake borroka. Arrazoi bategatik edo besteagatik asko gara diskriminatuak eta ongi antolatuta gehiengo soziala lor dezakegu."\nUnibertsitatera bidean zihoala beltza izateagatik poliziak identifikatuarazi zuenean erabaki zuen aktibista bihurtzea. Garai nahasiotan, faxistak txoriburutzat hartu eta gutxietsi izana akatsa dela uste du, eta eskuinaren zartakoei erantzuten aritzea baino, herritarrak benetan kontzientziatzea lortuko duen diskurtso propioa garatzea dela bidea. 24 urterekin, Madrilgo SOS Arrazakeria elkarteak inoiz izan duen presidente gazteena da. 80ko hamarkadan Gambiatik Aragoira migratu zuten bere gurasoek, Huescan jaio zen bera eta Madrilen bizi da egun. Eldiario.es-en dabil kazetari eta egunkariko aurkezpen orrian dioenez, “berdin dio zein gai jorratzen duzun, pertsonen ikuspegia da inportanteena, gero dator gainerako guztia”.\nEtiquetas: antifaxismo, arrazakeria, faxismoa, inmigrazioa


Gipuzkoako txapela bat irabazi dute Lapke-koek - Goierriko Hitza : Goierriko Hitza\nLapke pilota elkarteko Mikel Egiburu eta Ander Murua kadetetako 2. mailako Gipuzkoako txapeldun dira. Larunbatean Gazteleku taldekoei irabazi diete (22-17). Jubeniletako 3. mailan, berriz, Iñaki Rezusta eta Julen Murua txapeldunorde geratu ziren, Eibarkoen aurka (16-22). Final gehiagotarako bidea ireki dute Lazkaoko pilotariek asteburuan: Ivan Pajaresek kimuen 2. urtekoen Mendebaldeko finala jokatuko du; Arkaitz Baztarrikak eta Iraitz Gelbentzuk infantilen 1. urtekoa, elkarren aurka; eta Iraitz Zubizarretak Lizarrako lau t’erdiko banakako finala.


Makinen hizkuntzari buruz hizketan. Adituen solasa - ZientziaEus\n2009/11/01 Roa Zubia, Guillermo - Elhuyar Zientzia Iturria: Elhuyar aldizkaria\nHizkuntzaren prozesamenduan dauden joerez eta euskarak beste hizkuntzekin alderatuta dituen berezitasunez hitz egiteko elkartu ditugu aditu batzuk. EHUko IXA taldeko Kepa Sarasola, I aki Alegria eta Eneko Agirre informatikariekin izan gara. Hain zuzen ere, IXA taldeak aurtengo hizkuntzaren prozesamenduari buruzko SEPLN kongresua antolatu du Donostian, eta gai horretako aditu asko bildu ditu.\nZein dira, gaur egun, hizkuntzaren prozesamenduaren erronka nagusiak?\nEneko Agirre: Nik uste dut ulermenarekin lotutako kontuak direla. Azken urte hauetan egindako ikerketa salto kualitatibo handia izan da, baina horrek ez du esan nahi makinak orain "ulertzen" gaituenik. Nik uste dut pauso txikiak eman direla, eta makinek gauzatxoak ulertzen dituzte gero eta eremu gehiagotan. Zer den leku bat, adibidez. Abizenekin beti dago arazoa; Azpeitia zer da: pertsona bat edo leku bat? Edo enpresa bat? Gauza horiek ulertzen hastea aurrerapauso bat da. Eta nahiz eta oso sinplea iruditu pertsonei, testuingururik gabe zailak dira. Hortaz, erronka da makinari horrelako ezagumendu-zatitxoak irakastea.\nIzan ere, corpusetan oinarritutako metodo matematiko eta estatistikoak nolabait goia jotzen ari dira; egin zezaketena egiten ari dira, eta zailtasunak dituzte hortik aurrera egiteko. Erregeletan oinarritutakoek ere eman zuten berea, eta pixka bat trabatuta gelditu ziren. Beraz, nik uste dut orain erronka dela erregelak testuetatik ikastea, eta corpusetatik saiatzea erregela haiek nola edo hala ikasi eta kontrastatzen, eta jakitea zer ikasi duen ondo eta zer gaizki.\nKepa Sarasola: Gaur egun erronkak zein diren ikusteko, bi maila egon daitezke: bata, aplikazioak eta, bestea, hizkuntzaren barruko tripak, oinarrizko tresnak, gero aplikazioetan erabili behar direnak. Esan daiteke lexikoan ditugun beharrak gaur egun ia % 100 beteta daudela. Orain dela 20 urte ez zegoen hiztegi konputazionalik, denak paperezkoak ziren. Orain, aldiz, Interneten dituzu hitz guztien esanahiak, nola esaten diren beste hizkuntzetan eta abar. Morfologiaren aldetik, hizkuntza zailetarako (euskara bezalakoetarako), % 95-98 beteta dago. Sintaxian % 90 ondo egiten du ingeleserako.\nOrduan, zeri begira gaude? Bada, semantikari eta pragmatikari. Eta horretarako, hemen, aldaketa ikaragarri bat dago. Orain dela 20 urte, edozein gairi buruz hitz egiteko, ez genuen zeri heldu. Gaur, adibidez, Wikipedia dugu, edo Wordnet, Internet bera eta abar. Testuen esanahia ulertu ahal izateko baliabide berriak ditugu orain. Eta horrek ate bat ireki digu, baina oraindik ez da askorik landu.\nKepa Sarasola. Arg.: I igo Ib ez.\nSEPLN 2009 kongresuan horri eman al zaio indarra?\nI aki Alegria: Kongresura hausnarketa egiten duten hizlari gonbidatu batzuk etorri ziren. Uppsala Unibertsitateko Joakim Nivre sintaxian adituak, adibidez, aditzera eman zuen corpusen erabileraren bitartez sintaxiaren arazoa ez dela % 100 ebazten, baina oso landuta dagoela. Semantikaren ildotik, nolabait Enekok aipatu duen egoera aurkeztu zuen. KYOTO proiektua ere aurkeztu zuten: wiki plataforma baten bidez hitzen eta terminoen esanahiak definitu ahal izateko sistema baten proiektua. Bestalde, datuetatik ezagutza erauzteari buruz ere hitz egin zuten. Eta Kataluniako Unibertsitate Politeknikoko Horacio Rodriguezek eman zuen hitzaldian aipatu zuen adimen artifizial klasikoaren erronka batzuei saiatu behar dugula berriro heltzen, baina datu gehiagorekin, eta bide berriago batzuetatik. Eta ni ere, apur bat, iritzi horretakoa naiz.\nBide horretan Googlek oso emaitza onak lortu ditu adimen artifizialaren oinarrizko metodo batzuk erabilita. Baina ezagutza sakonagorik erabiltzen ez badute, epe laburrean berrikuntza gutxi aterako da hortik.\nGoogle aipatu duzu, zenbateraino ari dira enpresa handi horiek hizkuntza prozesamenduan ikertzen?\nI. A.: Nik uste dut Google asmatzen ari dela eginda dagoenari etekina ateratzen. Inbertsio handiak egiten ditu, etekin ona ateratzen die; ospea lortu du, eta marka bat egin du. Ezagutza hori edo tresna horiek jende guztiarentzako aplikazioetan eta industria-mailan integra litezke. Baina ez dute ematen nahiko informazio, eta aplikazioen eskaera espero baino txikiagoa da.\nI aki Alegria. Arg.: I igo Ib ez.\nE. A.: Ikerkuntzan ez dakizu nor etorriko den ideia onarekin. Nahiz eta ikerkuntza-talde handia izan, beharbada ideia onak ez dira hortik aterako; ezin da hori iragarri. Horregatik, enpresa handiek, Googlek adibidez, haien proiektuak garatzeaz gain, ikertzaile arrakastatsuak fitxatu egiten dituzte.\nJende asko joan da Googlera. Estatu Batuetan aipatu izan dute ikertzaile onenak Googlera joan direlako. Gazteen artean jende asko hartu dute, eta unibertsitateetan hori nabaritu dute. Jendea hara joan da; gero esan dute Googlen dena ez dela hain polita, baina oso gutxik egin dute ospa handik.\nI. A.: Arlo honetan, zehaztuta dago zein diren dirua ematen duten aplikazioak. Killer applications esaten zaie. Historikoki, hiru aplikazio-mota sartu dira talde horretan: itzulpen automatikoa, proofing tools (alegia, testu-editoreetarako tresnak, zuzentzaileak batez ere) eta bilaketa. Hain zuzen ere, Googleren hasiera bilaketaren mundua izan zen. Orain, itzulpen automatikoa tratatzen ari da, eta, azkenaldian, telefonoetako sistema eragileen arloan eta proofing tools etan ere ari dira sartzen. Nolabait, arriskua izan daiteke Googlek ikerketa horiek guztiak monopolizatzea.\nZuen lanean eragina izango du arrisku horrek, ezta?\nK. S.: Gu, alde batetik, pozik gaude argi eta garbi ikusten delako lantzen ditugun teknikak baliagarriak direla. Behin eta berriz frogatzen da. Baina, bestetik, kezka dugu Googlek zenbat datu dituen ikusita, haiek bakarrik dituztelako. Haiek dakite jendeak zer eskatzen duen, zer bilatu nahi duen. Eta bilaketaren emaitzetan jendeak zer aukeratzen duen. Haientzat oso garrantzitsua da hori, sistema hobetzeko. Hitz bat eskatuta jende gehienak laugarren aukera klikatzen duela; eta, handik gutxira, laugarren hori lehengoa izango dela. Erabileraren datu horiek oso garrantzitsuak dira; baina Googlerenak dira.\nE. A.: Googlek badaki berrikuntza dela aurrera egiteko bidea. Energia guztiak berrikuntzara zuzentzen dituzte.\nEneko Agirre. Arg.: I igo Ib ez.\nI. A.: Eta diruari ematen diote lehentasuna. Dirua non, haiek han. Eta horrek ondorio batzuk ditu. Adibidez, Googlek euskaraz oso gaizki bilatzen du. Eta esan zaie. Baina ez zaie interesatzen. Une batean erabaki zuten gehienez berrogei hizkuntzarekin lan egitea. Gainerakoetan, hitzez hitzeko bilaketa egiten dute. Hori arazo bat da, baina markak indar handia du. Gainera, aplikazio askotan integratzen da eta abar. Baina, gaur egun, Elebila aplikazioak askoz hobeto bilatzen du euskarazkoa.\nZer egoeratan dago euskara hizkuntzaren tratamendurako beste hizkuntzekin konparatuta?\nI. A.: Ingelesa da erreferentzia. Esate baterako, kongresura Etiopiako ikertzaile bat etorri zen. Han, amhareraz hitz egiten dute. Hizkuntza semitikoa da, beste teklatu mota bat erabili behar dute, baina, telefono mugikorretan horrelako teklaturik ez dagoenez, mezuak ingelesez bakarrik bidaltzen dizkiote elkarri.\nArgi dago euskara txikia dela. Ikuspuntu ekonomizista batetik, eskaera txikia du, eta, beraz, arazoak daude. Ikerketa mailan, berriz, gu pozik gaude. Arlo batzuetan, behintzat, erreferentzia bat gara beste hizkuntza txiki batzuetarako. Corpusetan oinarritutako aplikazioek inbertsioak egitea eskatzen dute, corpusak berak lortzeko.\nE. A.: Hizkuntza gisa, euskarak badu berezko tipologia bat, baina konputazio-aldetik ez da bereziki zailagoa beste hizkuntzekin konparatzen badugu. Morfologia tratatzea zailagoa bada ere, beste alor batzuetan, fonetikan esate baterako, oso erraza da. Hizkuntza bakoitzak bere alde zailak eta errazak ditu, baina oro har, hizkuntzaren ezaugarri guztiak kontuan hartuta, hizkuntza guztien zailtasuna antzekoa da.\nI igo Ib ez\nEta, beste hizkuntzekin konparatzeko, ikusi behar da hizkuntza bakoitza hiztun-kopuruaren arabera. Nik uste dut euskara nahiko gertu dagoela gehien hitz egiten diren hizkuntzetatik. Alde handiena erabiltzen diren corpusen tamaina txikia da; nik uste dut hori dela gabezia nabarmenena euskaraz. Ingelesez, adibidez, milaka milioi hitzeko corpusak daude. Eta makinek corpus handietatik ikasten dute. Baina, baliabideen arabera, zerrendaren goialdean gaude.\nK. S.: Hiztunen kopuruaren araberako zerrendan 256.a ikusi nuen euskara, eta ikerketan lehen 50en artean gaude. Hori zergatik? Bada, laguntza ofizialak egon direlako, eta, nire ustez, honetan gabiltzanok gauzak ordenatuta egiten ditugulako. Modu ordenatu eta planifikatu batean egin ditugu gauzak. Une batean sortzen dituzun tresnak eta baliabideak gerora ere baliagarriak dira. Modu inkrementalean egiten dugu lan.\nIXA taldekoek euskararen prozesamenduan egiten dute lan. Ez dira bakarrak. Baina robot batek euskaraz hitz egiteko ahaleginetan erreferentziazko ikertzaile dira. Enpresa handiek, adibidez, euskarazko aplikazioak garatu nahi izango balituzte, seguru asko, haiengana jo beharko lukete. Besteak beste, ANHITZ proiektuaren garapenean parte hartu dute, zientziako galderei erantzuten dien pertsonaia birtual bat sortuz. Hitz egiten duen robot bat, azken batean. Hizkuntzaren prozesamenduaren eredu ona da; kanpotik ikusita, ANHITZ ez dirudi aplikazio iraultzailea denik, ez baitu fikziozko robot batek bezain azkar eta erraz erantzuten. Proiektuaren atzean dagoen lana ezagutzen duenak, aldiz, oso balorazio ona egiten du. Asko dago egiteko hizkuntzaren prozesamenduaren arloan; ez dago zalantzarik. Baina eginda dagoena lan ikaragarria da, horren zalantzarik ere ez dago.\nImma Hernaez: "Gaur egungo sintesi-sistemen ahotsak arras ulergarriak dira"\nImma Hernaezek EHUko Aholab laborategian egiten du lan. Makinek ahotsa ezagutzeko eta sintetizatzeko sistemetan aditua da. Besteak beste, ANHITZ proiektuan hartu du parte, zientzia- galderei erantzuten dien pertsonaia birtual bat egiten. Proiektu horretan, pertsonaiak ahotsa ezagutzeko eta hitz egiteko sistemak garatu zituzten Hernaezek eta Aholab laborategiko langileek.\nZein dira ahotsa ezagutzeko eta sintetizatzeko gainditu beharreko zailtasun nagusiak?\nZailtasunak ez dira berdinak ezagutzan edo sintesian. Ahotsa ezagutzeko, hizkuntzaren barietateak izateak berak zailtzen du lana, dialektoak, azentuak, erregistroak eta abar baitaude. Gainera, ahotsa oso aldakorra da, hainbat faktoreren arabera. Pertsonaren aldarteak, osasunak, eguneko orduak eta beste faktore batzuek aldatu egiten dute hizketa. Eta, horretaz gain, inguruko arazoak ere izaten dira: zarata, audio-sistemen kalitatea eta abar.\nAhots sintetikoari naturaltasuna, bat-batekotasuna eta gizatiartasuna ematea da zailena; alegia, ahotsari nahi dugun 'nortasuna' ematea.\nZure ustez, zer dago gaindituta eta zer ez?\n(Argazkia: Imma Hernaez)\nAhotsaren ezagutzan, ezagutu beharreko hiztegia murritza denean eta sistemari ahotsa hitzez hitz ematean, oso emaitza onak lortzen dira, inguruko baldintzak txarrak izanda ere. Baldintza horietatik aldentzean hasten dira arazoak: bat-bateko hizketarako (hau da, murriztu gabeko hiztegia duen eta era jarraituan ebakitzen den hizketarako), ez dira lortzen oso emaitza onak, oraindik. 'Pilotu' moduko mikrofonoa erabili behar da nahitaez, eta sistema egokitu egiten da hizlariaren ahotsera; alegia, trebatu egiten da sistema, hizlariaren zenbait ahots-lagin erabiliz.\nGaur egungo sintesi-sistemen ahotsak arras ulergarriak dira. Ahotsaren naturaltasuna ere lortzen da, esaldiak edo paragrafoak laburrak baldin badira eta testuak irakurtzean estilo neutroa erabiltzen bada. Emozioa edo adierazkortasuna adieraztean, halere, sintesi-sistemek porrot egiten dute oraingoz; naturaltasunetik hurbil dauden gaur egungo sistemak corpusetan oinarrituta daude, hau da, datu-base erraldoiak baliatzen dituzte, eta amaierako kalitatea datu-base horien tamainaren araberakoa da: zenbat eta handiagoa datu-basea, orduan eta hobea kalitatea.\nGainera, pertsona bakar baten ahotsa da beti, eta, ahotsa aldatu nahi bada, datu-base berriak egin behar dira. Hortaz, metodorik onena litzateke datu-base txikiagoak erabiltzea, baina, ahots desberdinak sortzeko, zenbait parametro aldatzea ahotsa sortzeko erabilitako ereduari; oraingoz, hala ere, ez dakigu doi-doi zein izan behar duten parametro horiek, seinalearen kalitatean galera esanguratsurik izan ez dadin.\nNola dago euskara beste hizkuntzekin konparatuta? (Ez dakit hizkuntza berezia den berez ahoskeraren ikuspuntutik).\nIkerkuntzaren ikuspuntutik, euskara ez dago beste hizkuntzetatik oso urrun, batez ere metodoei eta teknikei begiratzen badiegu. Bestelakoa da egoera ikuspuntu komertzialetik (ezagutzaren arloan, batez ere): sistema komertzialak eraikiko badira, enpresa garatzaileek datu-base estandarrak behar dituzte sistemak trebatzeko eta testatzeko, beste hizkuntzekin erabiltzen duten softwarea erabili ahal izateko. Eta horrelakoak oso gutxi ditugu. Bestalde, orain arteko garapenak euskara baturako baino ez dira egin, oro har, eta ahozko euskararen errealitatea ez da gure ondoko hizkuntzena bezalakoa (Europako hizkuntza nagusiena, esaterako). Batuaren eta euskalkien arteko distantzia oso handia izan daiteke, eta ezagutza-sistemak ez badira euskalkietara egokitzen, litekeena da gizartearen atal mugatu batek baino ez erabiltzea halako sistemak.\nRobotika; Adimen artifiziala


Bioingeniaritza - IIS Biodonostia\nArlo Kudeatzailea: Julio Arrizabalaga Aguirreazaldegui Dk.\nBioingeniaritza ingeniaritzaren printzipioak eta teknikak medikuntzaren arloan aplikatzean datza. Funtsean, gai sanitarioak diseinatzeko eta egiteko baliatzen da, hala nola, ekipo medikoak, protesiak, gailu medikoak, diagnostiko-gailuak eta terapia-gailuak egiteko. Horrez gain, ospitale-sistema batera lotutako baliabide teknikoen kudeaketan edo administrazioan aplikatzen da. Ingeniaritzaren esperientzia behar medikoekin konbinatzen ditu, osasunaren zainketaren mesederako.\nBioingeniaritza diziplina anitzeko arlo bat da, edo, beste modu batera esanda, esparru eta informazio-iturri desberdinetatik eragiten duten diziplinen sorta zabal baten emaitza da. Hastapenetan, ekipo medikoak (tresna medikoak) egiteko erabiltzen ziren, funtsean, ingeniaritza elektrikoko eta elektronikoko teknikak, baita protesiak eta ortesiak egiteko ere (biomekanika eta errehabilitazioa). Beranduago, indar handia lortu zuen ingeniaritzak giza gorputzaren irudiak lortzeko tresnen diseinuan eta garapenean (imagenologia medikoa).\nOrdenagailuen garapenarekin batera, medikuntzako tresnak diseinatzeko eta garatzeko erabilerak garrantzia galdu zuen eta, horren aurrean, hartutako seinaleen prozesamendua indartu zen. Izan ere, landutako tresnek ematen zituzten seinaleetatik abiatuta, marra puruetatik (seinale biomedikoen prozesamendua) zuzenean ikusi ezin zitekeen informazio osagarria lortzen zen.\nGaur egun, beste diziplina batzuekin lotuta garatzen da, genomikarekin eta proteomikarekin (biologia konputazionala), esate baterako.\nBioingeniaritza Birsorkuntzan eta Minbizian\tAmaia Cipitria Dk.\nBiologia Konputazionala eta Sistemen Biomedikuntza\tMarcos J. Araúzo-Bravo Dk.\nE-osasuna\tIván Macía Oliver Dk. / Nekane Larburu Rubio Dk.\nEhun Ingeniaritza\tAnder Izeta Permisán Dk.\nBerrikuntza\tJulio Arrizabalaga Aguirreazaldegui Dk.\n← Gaixotasun Kronikoen Ebaluazio Ekonomikoa Bioingeniaritza Birsorkuntzan eta Minbizian →


Iparrorratz birtuala - Zientzia.net\nHasiera » Artikuluak » Iparrorratz-birtuala Iparrorratz birtuala 2011/11/01 Alvarez Agirre, Inma - Elhuyar Zientziaren Komunikazioa Iturria: Elhuyar aldizkaria\nTeknologia Patenteak/Asmakizunak Itsasoan nabigatzean, norabide zehatza ezagutzea, eta akatsik gabe, ez da inoiz kontu erraza izan. Orain, ordea, hori alda daiteke, Aitor Martinez EHUko irakasle eta merkataritza-nabigazioko kapitainak sortu duen itsasorratz birtualari esker. Arg. Aitor Martinez\nCMI Compass du izena tresna berriak. Itsasontziko nabigazio-sistema guztien seinaleak jasotzen ditu, banaka edo denak batera, eta, software integratu baten bidez, bakoitzari dagokion zuzenketa egiten dio automatikoki, eta ipar geografikoaren norabide zuzena ematen du. Norabide zuzenaren seinalea pilotu automatikori bidaltzen dio. Orain arte, itsasontzietan norabidea erakusten zuten tresnak hiru ziren: iparrorratz-kutxa, girokonpasa eta GPS-konpasa. Lehenengoa iparrorratz tradizionala da, eta iman-sorta bati esker seinalatzen du iparra. Iparrorratzen arazo nagusia bere oinarrian dago; izan ere, imanek ipar magnetikoa seinalatzen dute, baina Lurrean ipar magnetikoa ez dator bat ipar geografikoarekin. Bien artean aldea dago: deklinazio magnetikoa. "Txinatarrek sortu zuten iparrorratza eta bazekiten ipar magnetikoaren eta ipar geografikoaren artean aldea zegoela, baina ez zekiten nola zuzendu akatsa iparrorratzean", azaldu du Aitor Martinez EHUko Nautika eta Itsasontzi Makineria Goi Eskola Teknikoko irakasleak. 1873 eta 1878 bitartean, William Thompson-ek (Lord Kelvinek) iparrorratzak itsasontzietan zituen beste arazo batzuk konpondu zituen. Iparrorratzaren arrosa, olioz betetako ontzi batean kokatu zuen, itsasontziaren kulunken eragina txikitzeko. Eta, burdinazko itsasontziek iparrorratzaren imanean zuten eragina ezeztatzeko, Thompson esferak deituriko burdina gozozko bi esfera gehitu zizkion. Gaur egun, iparrorratz-kutxak, Thompson esferez gain, konpensazio-imanak ditu, ipar magnetikoaren eta ipar geografikoaren aldea gutxitzeko, baina, hala ere, ez dute lortzen bien arteko aldea erabat ezabatzea. Deklinazio magnetikoa, handiagoa edo txikiagoa, hor dago beti; eta, gainera, aldatu egiten da latitudearen arabera. Puntu bakoitzeko deklinazioa ematen duen zerrenda ofizial bat erabiltzen dute marinelek: desbideraketa-taula. CMI Compassak datu horiek integratuak ditu. Iparrorratz-kutxaren seinalea jaso, eta denbora errealean sortzen eta aplikatzen du desbideratze-taula, itsasontziaren benetako norabidea edo branka-norabidea lortzeko. Iparrorratz-kutxaz gain, XX. mendearen hasieran, beste nabigazio-sistema bat erabiltzen hasi ziren: girokonpasa. Giroskopioaren teoria oinarritzat hartuta, 1908an Elmer Ambrose Sperry eta Herman Anschütz-Kaempfek patentatu zuten Estatu Batuetan eta Britainia Handian. Girokonpasa abiadura handiz biratzen duten eraztunez osatuta dago, eta, minutuko 20.000 biratik gora jartzen denean, abiadurari esker haren ardatzak beti norabide bera mantentzen du. Nabigaziora aplikatzeko, fabrikatzeko unean ipar geografikoa seinalatzen jartzen dute. Dena den, ez da fidagarria latitude guztietan. "Girokonpasak benetako iparra seinalatzen du --dio Martinezek--, baina zuzenketak behar ditu latitudearen arabera. Oso iparrean edo oso hegoan gaudenean, edo itsasontziaren abiaduraren arabera, motorra ez dabil behar bezala, eta desbideraketak izaten ditu". Aitor Martinezen iparrorratz birtualak aipamen berezia izan zuen Amsterdamen, Itsas Ekipamenduen azokan. Arg. Aitor Martinez\nEta, azken urteotan erabiltzen den beste sistema bat GPS-konpasa da. GPS sistemak sateliteek bidalitako seinalea jasotzen du, eta pilotu automatikoari bidaltzen. Hala ere, GPS-konpasak minutu batzuetako atzerapenarekin bidaltzen du seinalea, eta, gainera, errepidean gertatzen den bezala, seinalea galdu egiten da batzuetan. Akatsik gabe eta une oro\nOhiko hiru nabigazio-sistemen akatsei irtenbidea ematen die Martinezek patentatutako iparrorratz birtualak. Bihurgailu bat besterik ez du behar nabigazio-sistemek bidalitako seinale analogikoa digitalizatzeko eta irakurri ahal izateko. Ondoren, zuzenketak aplikatu eta benetako norabidea, errorerik gabekoa, denbora errealean eta une oro bidaliko dio pilotu automatikoari. "Informatika-sistemak eta teknologia berriak baliatuz, eta, girokonpasak bezala satelite-konpasak ere benetako norabidea ematen duela kontuan izanik, seinale horiek diskriminatu egin ditugu, eta orratz magnetikoaren desbideraketan errorea ehunenetan jakitea lortu dugu", azpimarratzen du Martinezek. Gaur egun, itsasontzien pilotu automatikora seinaleak bidaltzen dituzten ekipoak arazorik gabe integratzen dira CMI Compassarekin; hala, irtenbide orokor sendo eta fidagarriago bat eskaintzen du. Nabigazio-arazoak konpontzeaz gainera, iparrorratz birtualak administrazio-tramiteak ere errazten ditu. Itsasontzi batzuei --merkataritza-ontzi, arrantzontzi, atoiontzi, yate handi eta laketontziei-- administrazioak desbideratze-taularen ziurtagiria izatea eskatzen die. Kapitainak puntuz puntu markatu behar ditu norabide-zuzenketak desbideraketa-taulan. Ziurtagiri hori eskuz egiten da, eta erraza da manipulatzea Iparrorratz birtualak, ordea, automatikoki sortuko du desbideraketa-taula, zehatz-mehatz, eta inork ezingo du desitxuratu.


14:44, 16 apirila 2015ko berrikusketa\n03:45, 26 martxoa 2014ko berrikusketa (aldatu)\n14:44, 16 apirila 2015ko berrikusketa (aldatu) (desegin)\n'''Jaltako Batzarra''' [[Bigarren Mundu Gerra]]ko [[Bigarren Mundu Gerrako aliatuak|Aliatu]] nagusien artean ([[Ameriketako Estatu Batuak|AEBak]], [[Erresuma Batua]] eta [[Sobietar Errepublika Sozialisten Batasuna|Sobiet Batasuna]]) [[Jalta]] hirian ([[SESBSobietar Errepublika Sozialisten Batasuna|SESBan]]an) []eko [[otsailaren 4]] eta [[otsailaren 11|11]] bitartean egindako bilera izan zen. [[Franklin Delano Roosevelt|Franklin D. Roosevelt]] atzerrira bidaiatutako azken aldia izan zen.\nBildutako alderdi bakoitzak bere asmoak eta beldurrak eraman zituen bilerara. Rooseveltek sobietarrek [[OzeanoPazifikoko Bareko Frontea Bigarren Mundu GerranGerra|Ozeano Barean]], [[Japonia]]ren kontra alegia, ere borroka egin zezaten nahi zuen. Churchill ekialdeko [[Europa]]n, batik bat [[Polonia]]n hauteskunde eta instituzio askeak osa zitezen saiatu zen . Stalinek, bere aldetik, SESBko barne segurtasunerako ezinbestekoa zelakoan, ekialdeko Europan bere menpeko zonaldea osatu nahi izaten zuen.\nGainera, hirurok gerra osteko [[Alemania]] nola gobernatu behar zen zehaztu nahi zuten. Stalinek abantaila estrategikoa zeukan, une haietan, [[Georgi Zhukov]] jenerala [[Berlin]]dik kilometro gutxitara baitzuen.\nPoloniaren auzian, Stalinek argudiatu zuen aurreko inbasioak [[Errusia]]ra Poloniatik iritsi zirela, eta, beraz, Polonia, ohore kontua baino, heriotza edo bizitzako kontua zela Errusiarentzat. Hori dela eta, Poloniarekiko eskakizuna ez ziren negoziatzekoak: Errusiarrek Poloniako ekialdea bereganatuko zuten, eta, Poloniak, ordainsarian, mendebaldera jo behar izango zuen, Alemaniaren kaltetan. Hauteskunde askeak antolatzeko agindua eman bazuen ere, []ko urtarrilean egin zirenek estatu sozialista bultzatu zuten.\nRooseveltek apostu sendoa egin zuen SESBek Japoniaren aurka egin zezan. Stalinek eskatu zuen [[Mongolia]]k [[TxinaTxinako Herri Errepublika|Txinatik]]tik independentzia eskuratu behar zuela. Akordio hau bete zen Txinarekin hartu-eman diplomatikorik izan gabe. Jaltako Batzarra amaitu eta berehala, Sobiet Batasunak [[Japoniar InperioInperioa]]ariri egin zion eraso. Gero, ordea, SESBek ez zuen [[San FranciscoFrantzisko (Kalifornia)|San Franciscoko]]ko bake hitzarmena sinatu Japoniarekin. Gaur egun ere ez dute horrelakorik hitzartu.\nEratzekoa zen [[Nazio Batuen Erakundea]]n parte hartuko zuela agindu zuen Stalinek, Segurtasun Kontseiluko behin betiko herrialdeek veto boterea ziurtatuta. Erabaki honek kritika gogorrak jaso zituen AEBetan hurrengo urteetan. Aipatu izan da Roosevelten gaixotasuna (hortik gutxira hil zen) horrelako ebazpenak onartzeko.


2013/04/02 - 2013/04/07\nINPROBISAZIO LIBREA ETA ERAIKUNTZA\nPerformance-a eraikuntza bezala pentsatzera, alegia, performance-ak zeinuak sortzeko duen bereizitasunean eta beraien eraldaketen inguruan hausnarketa egitera gonbidatu nahi ditu Itziar Okarizek lantegiko parte hartzaileak. Musikatik areago doan ibilbidea proposatzen digu Seijiro Murayamak. Arte performatiboaren espazioa eta denbora lantzeko, inprobisazioaren bidea gorputzaren, objektuen eta soinuen bitartez bilatzen du berak.\n2013/03/21 - 2013/03/15\nMapa ikus-entzunezko ikerketa talde bat da, urtean zenbait aldiz Artelekuko hitzaldi aretoan biltzen dena gaur egungo ikus-entzunezkoen inguruan gauzak partekatu, eztabaidatu eta galderak egiten jarraitzeko. Datorren lan jardunaldia Itsaso Aranak aurkeztuko du, bisita egingo baitigu La Tristura kolektiboko gainerako kideekin batera.El amor era esto, esto, esto... [Hauxe zen maitasuna, hau, hau…]\nMartxoaren 23 arte\nVicente Ameztoyk bere etxeko ateak ireki dizkigu KOLDO MITXELENA Kulturunean. Martxoaren 23 arte Ganbaran egongo den erakusketan artista donostiarraren ibilbidea jasotzen duten 50 pieza baino gehiago ikusi ahal izango dira, horietako asko beretzat hain garrantzitsua zen etxean, Etxe-Ondon sortutakoak.\nAmable Arias. Kaosari eta zoriari forma\nEkainaren 8 arte\nKM ko erakusketa aretoa\nErakusketa honek Amable Ariasen (León, 1927- Donostia, 1984) ibilbide sortzailearen alderdirik ezezagunenen berrikuspen bat bildu du. Ez da, beraz, Gaur taldearen (Amable, Balerdi, Basterretxea, Chillida, Mendiburu, Oteiza, Sistiaga eta Zumeta) eragileetakoa,Manifiesto izenekoaren lehen zirriborroaren egilea eta Galeria Barandiaranen (Donostia, 1965-67) kosortzaileetakoa izan zenaren atzerabegirako osoa.\nArtea, Zientzia eta Teknologia Laborategia


VEBERÖD Holtz tolesgarria - naturala - IKEA\nVEBERÖD Holtz tolesgarria\nVEBERÖD Holtz tolesgarria, naturala, 85x180 cm\nZintzotasun kontua da. Materialaren marka naturalak eta fabrikazio-prozesuaren emaitzaren markak ikusgai utzi ditugu, altzairu bakoitzak itxura paregabea izan dezan. Gainera, VEBERÖD moldakorra da eta tokiz alda daiteke erraztasun osoz. Irakurri gehiago\nSaretadun horman hainbat kako daude apaingarriak, osagarriak edo landare igokariak zintzilikatzeko.\nBerezko eta fabrikazio-prozesuko markak agerian utzi dira, altzariaren estilo industriala erakutsi eta izaera propioa ematen baitiote.\nDaukan diseinuari esker, altzari moldaerraza da, konbinatzeko erraza; berehala aurkituko diozu leku aproposa.\nBete gustuko dituzun gauzekin. Horrela, eskura izango dituzu eta ukitu pertsonala emango diote altzariari.\nBerniz gardenaren geruza batez tratatu da produktua, inperfekzioak eta fabrikazio-markak agerian geratzeko. Materialaren eta osagaien aldaerak normalak dira eta izaera ematen diote altzari bakoitzari.\nProduktu honek herdoiltze-arrastoak izan ditzake; bere estiloa da, ez dute materialaren kalitatearengan eraginik.\nPisua: 9.47 kg\nLuzera: 131 cm\nPisua: 6.10 kg\nSortu bi espazio bakarra oinarri hartuta\nGela bat banandu, zure etxeari ukitu industrialagoa eman edo zure gauzak modu originalean gorde nahi al dituzu? VEBERÖD giro-banatzaileak zure nahiak beteko ditu. Zure etxea moldakorragoa izateko modu erraza da; aukera izango duzu, adibidez, gela bat bitan banantzeko, eta leku gehiago izango duzu zure gauzarik gogokoenak erakutsi eta antolatzeko. Zintzilikatu apaingarri bezala saretatik edo utzi landareari saretatik gora egiten, landa-itxurako altzairu grisari ukitu berdea emateko.\nAltzairu lakatu argia\nProduktu hori altzairu lakatu gardenez eginda dago. Altzairu gordina estaldura osoko gainazaleko tratamendu baten azpian ezkutatzen ez denez, produktuak itxuraz aldatuko dira, eta altzari bakoitza bakarra izango da.\nEtxe jariakorrerako ideia berriak\nGustav Carlberg diseinatzaileak esperientzia handia du mugimenduan. Bere lehen etxea sotoko gela bat izan zen, berogailu batekin, non fideoz eta ogi karraskariz bizi zen. Geroago, Gustav etxe partekatu batera joan zen bizitzera, eta egongelan lo egin zuen. Honen ondoren Stockholmeko eremuan aldi baterako beste etxe batzuk egon ziren. Esperientzia horiek oso baliotsuak izan ziren IKEarentzat sofa berri bat garatzeko agindu ziotenean; etengabe aldatzen ari zen etxe baterako sofa bat: etxe jariakorra.\nUrteetan zehar Gustav Carlberg diseinatzailea bere inguru eta ezaugarri bakarrak izan dituzten hamar bat etxetan bizi izan da. "Gogoan dut apartamentu bat non nire ohea egongelan neukan, eta ez nuen pribatutasun handirik. Beraz, ohearen inguruan kartelak zintzilikatu nituen, 'Gelan gela bat' sortzeko. Han etzan eta bideojokoetara jolasten nintzen nire aisialdian ", dio Gustavek barrez.\nSofan bizitako bizitza\nHain maiz aldatu denez, Gustav gure garaiko nahiko tipikoa da, pertsona askorentzako etxea beti baita aldakorra. Ez da beti Gustav lehen bizi guneak bezain murritza, baina hala ere maiz aldatzen gara, eta bakarrik edo gure lagun edo bikoteekin bizitzearen artean aldatzen gara. Ria Falk IKEA produktuen garatzaileak bizimodu joera hau "etxe jariakorra" bezala deskribatzen du. Kokapenari, baldintzei eta barrualdeari dagokienez hainbeste aldatzen den etxea da. "Gainera, azalera bizigarria mugatua izan ohi da, eta gauza ezberdinak egiten ditugu gela berean", dio Riak. "Lan egin, erlaxatu eta egongelan pasatzen dugu denbora, baina geure txokoa ere sortu nahi dugu, adibidez, hainbat lagunek gela berean lo egiten badute. Horregatik altzariek funtzionalak eta oso adimentsuak izan behar dute ".\nRiak eta bere lankideek behar hori ikusi zutenean, altzari artikulu berri batzuk garatzea erabaki zuten. Gustavek proiektuan parte hartzea zorte kolpe bat izan zen. Apartamentu azpialokatuetan eman zituen urteetan, asko ikasi zuen funtzionatzen duenaz - Eta ez du funtzionatzen - Etengabe aldatzen den etxe batean. Ezagutza eta esperientzia horietatik abiatuta, EKEBOL sofa garatu zuten: altzairuzko eraikuntza bat kuxin solteekin, eta biltegiratzeko hainbat aukera. "Bizitzeko sofa bat da. Lan egiteko, erlaxatzeko eta behar denean lo egiteko leku bat. Mugitzeko erraza da, eta ez dago pentsatuta telebista aurrean leku bakar batean trabatuta geratzeko ".\nIdeiei bide eman zien tailerra\nEKEBOLek eta proiektu berean garatutako gainerako altzariek etxe jariakorraren beharrak beteko zituztela ziurtatzeko, taldeak hogei laguneko talde bat gonbidatu zuen gure diseinu-saileko tailer batera, Suedian. Egun oso batean zehar, altzari garatu berrien xehetasun guztiak aztertu zituzten, Gustav Johanna Jelineken lankideak diseinatu zuen VEBERÖD espazio bereizgailua, besteak beste. Hortik sortu ziren taldearen hainbat ideia: batetik, espazioen bereizgailuak sukaldeko tresna guztiak gorde ahal izatea, eta bestetik, landare igokariekin estali ahal izatea, horma berde bat balitz bezala.\nTailerrak argi eta garbi erakutsi zuen hogeitik gora lagunek gai izan nahi dutela beren etxeari oso ukitu pertsonala emateko, haien bizi-egoera zein den aldi baterakoa axola gabe. Ria, Gustav eta bere lankideek proiektu berrietarako kontuan hartzen duten ideia garrantzitsuetako bat da. Riari gustatuko litzaioke bezero taldeak gehiago inplikatzea produktuen etorkizuneko garapenean. "Poz handia izan zen elkarrekin horrelako irtenbideak aurkitzea", ondorioztatu du Riak. "Lankidetzaren bidez, ziur naiz produktu adimentsuagoak eta hobeak garatzen jarraituko dugula, pertsona askorentzat desberdintasuna marka dezaketenak - Ez belaunaldi gazteenentzat bakarrik -".


Udako Baserriko Uzta\nUdako Baserriko Uzta –\nEkimen honekin hasi ginenez geroztik munduak kasik eman dio bira eguzkiari, eta ikasturte honetako azken emankizuna gerturatzen ari da: udako Baserriko Uzta. Honakoak izango dira edizio honetako lehengaiak: Jokin Zaldunbide ekoizlea eta bere sendabelarrak lehenik, Mikel Urdangarinen kontzertua jarraian, eta amaitzeko, bazkari goxoa. Plaza: Arbona, Lapurdi, uztailaren 28an.\nJokin Zaldunbide eta sendabelarrak\nJokin ez da beti laboraria izan. Urte luzaz aritu da esatari lanetan Gure Irratian, baina duela hamar urte inguru sentitu zuen bihurgune bat hartu nahi zuela. Sendabelarraren inguruko ikastaro sakon bat egin ondoren lur bila hasi zen, eta Arbonako herriko etxeak alokatu zizkion bi hektarea. Zaldunbide eta Arbonako udalaren arteko adostasunak eredu behar luke Euskal Herriko zenbait ekoizle eta hautetsientzat, badaudelako lurrik gabeko ekoizleak eta, bereziki, ekoizle gabeko lurrak.\nZaldunbidek bere produktuak Baionako merkatuan, kontsumo talde batzuetan eta zenbait dendetan saltzen ditu. Berrogei sendabelar inguru dauzka landatuta bere etxaldean, baina horretaz gain bilketa ugari egiten ditu baso eta mendietan. Honakoa zioen duela gutxi Laborari aldizkarian bere ogibideari buruz: “alde onena da natura bezala ari naizela. Ez da gehiengoak duen erritmoa, lana, tenorea… Ez da kondatzen eta hori biziki maite dut. Denborak beste definizio bat hartzen du, badira egin beharrak baina egiten dira naturalki. Pausa hartzen dut neguan eta primaderan bat batean iratzartzen naiz”.\nJokinek ekologikoan egiten du lan, sendabelarren munduan kimikoekin aritzea zentzugabea dela deritzolako, batetik; eta bestetik, natura eta landareekin harreman hobea izateko. BLE elkartearen bidez “Belarregileak” izeneko taldea muntatu dute, eta ekoizleek haziak eta landareak dituzte trukatzen.\nAgroekologiaren inguruan pentsatzen duena azalduz idatzi mamitsua plazaratu zuen Zaldunbidek Ipar Hegoa fundazioaren webgunean: “Bigarren mundu gerratik landa martxan ezarri diren laborantza politikak oso kaltegarriak direla nabarmena da. Argi dago hurrengo belaunaldiei leku bizigarri bat utzi nahi baldin badiegu gure bizi antolaketak arraberritze bat behar duela, gure konsumo ohituren aldaketa erradikal bat, naturarekin konposatzeko behar bat”.\nJokinek azalpenak emango dizkigu bere lanaren inguruan bertaratzen garen guztioi, eta ondoren, Beñat Bidegainen emankizunaz gozatu ahalko dugu.\nHaitzetan 1997 – Margolaria 2017. Horiek dira Mikel Urdangarinek musika munduan eman dituen urteak, hogei, eta ezin uka intentsoak izan direnik, hamabost lan argitaratu baititu; hobe izango da, beraz, asko luzatu gabe, azkenean zentratzea.\n2015ean bakarka eta zuzenean aurkeztutako lanaren ondoren, Urdangarinek banda osoaren musikalitateaz horniturik agertzen ditu oraingoan bere konposizio berriak “Margolaria” deritzan diskoan. Zornotzarrak dio hamar kantu hauetaz baliatzen dela “kantaria, gizakiaren barrura begiratu samur bat botatzeko eta norberaren bakardade gordinean bizi diren ahuleziak eta zalantzak askatasun kantu bilakatzeko“.\nBaina, horretaz gain, “Margolaria” ere dokumentala izango da, eta irailean aurkeztuko da Donostiko Zinemaldian. Etxe honetako Oier Aranzabal aritu da zuzendaritza lanetan, Maluta Films ekoiztetxearekin batera. Honakoa zioen duela gutxi Aranzabalek Zineak egin zion elkarrizketa batean: “Mikel Urdangarin bidea izan da, artistaren B aldea erakusteko”.\nEkimen eder honetan izena eman nahi duenak uztailaren 21 arte dauka tartea, baserrikouzta@gmail.com helbidera idatzita.\nagroekologia, arbona, Baserriko Uzta, EHKO, ekologia, elikadura burujabetza, kontzertuak, Lapurdi, Mikel Urdangarin, musika, nekazaritza, sendabelarrak, uda, Udako Baserriko Uzta


Enplegu-zentroa - Forlan - Muskizko Toki Garapenerako Agentzia\nAstelehenetan eta asteazkenetan, 08:00-15:00\nAstearte eta ostegunetan, 08:00-14:00 eta 16:00-18:00\nZure lanbideari eta lan-merkatuaren egoerari buruzko informazioa, bibliografia erabilgarria, prestakuntza-eskaintza … Eta lana bilatzen lagunduko dizun guztia.\nBitartekaritza. Lanbidek eta gure enplegu-zerbitzuak kudeatzen dituzten lan-eskaintza eta hautaketa-prozesu guztietarako sarbidea.\nLana lortzeko aukerak hobetzeko eta lan-gaitasunak areagotzeko prestakuntza.\nLana bilatzeko baliabideei buruzko autokontsultarako tresnak.\nLan-merkatuari buruzko informazio-tresnak (inguruko enpresen eta saltokien e-gidak sektoreka sailkatuta, enpleguari buruzko e-gidak, Lanbideren eguneroko enplegu-eskaintzak).\nEkipamendu teknologikoa, enpleguari eta prestakuntzari buruzko informazio guztia eskuratzeko. Interneterako konexioa duten ordenagailuak.\nEta orientatzaile baten laguntza izango duzu, zure laneratze-ibilbidean laguntzeko.\nLanbide eta ogibide gehienen lan-eskaintzak.\nLanerako etengabeko prestakuntzaren eskaintza osoa.\nLanbide desberdinei buruzko informazioa osoa.\nEnplegurako bidean lagunduko dizuten mota bateko eta besteko eduki anitzak.\nNire Lanbidenet, non zure Lanbideko enplegu-eskaerarekin lotutako guztia kontsulta dezakezun.


Alonsok sindikatuei: Manifestazioek ez dute enplegurik sortzen\nGobernuak eta PPk gizarte-eragileak eta beste alderdiak erreformarekin bat egitea nahi dutela esan du Alfonso Alonso Kongresuko PPren bozeramaileak.\nManifestazioek ez dutela enplegurik sortzen ohartarazi die Alfonso Alonso Kongresuko PPren bozeramaileak sindikatuei, eta lan erreforma hobetzeko proposamenak egiteko eskatu die.\nGasteizen prentsaurrekoa eskaini du Alonsok ministroen kontseiluak atzo onartutako erreformaren balorazioa egiteko.\nLan ministroak datorren astean gizarte-eragileekin bilerak egingo dituela esan du, erreforma honen inguruan elkarrizketa eskaintzeko.\nGobernuak eta alderdi popularrak beste eragile-sozialak eta alderdiak erreforma honekin bat egitea nahi duela esan du Alonsok, Espainiako arazoei irtenbidea erreforma honen bidean eta aldaketan dagoelako.\nDatorren otsailaren 19rako sindikatuek deitu dituzten mobilizazioak legezkoak direla onartu du, baina ez da ezagutzen manifestazio batek enplegua sortu duen kasurik, gaineratu du. Gobernua eta eragile-sozialak batera negoziatzen badute, ordea, sortu daitezke, ohartarazi du.\nAlonsok azaldu duenez, Gobernuak eta PPk uste dute lan erreforma honek Espainiako lan merkatua berriro eraikiko duela eta ondorioz,  onartutako aldaketa sakonak mantendu egingo direla berretsi du.\nAlonsok Mariano Rajoyren Gobernuaren jarrera ausarta defendatu du, bere iritziz, lan merkatuari malgutasuna eman eta krisi egoeretan langileak kaleratzeko erraztasunak eskainiko dituelako.\nPPko bozeramaileak erreforma beharrezkoa dela azpimarratu du, Espainia Europara hurbiltzen duelako eta enpresak lehiakorragoak egiten dituelako.\nInformazio gehiago:Eitb: Alonsok sindikatuei: Manifestazioek ez dute enplegurik sortzen


Ezkurra anaien arteko norgehiagokan, zaharrena atera da garaile - GARA\nBEREZKOAK Binakako Txapelketa\nEzkurra anaien arteko norgehiagokan, zaharrena atera da garaile\nEZKURRA I.a-ETXETO 40\nINTXAUSPE-EZKURRA II.a 32\nZaharrenak irabazi zuen Ezkurra anaien arteko dema, Binakako Txapelketako bigarren faseko lehen jardunaldian. Hala ere, ezkurratarren gainetik Thierry Etxeto aritu zen, berak erabaki baitzuen partida eta beste hiruren gainetik dagoela argi eta garbi erakutsi zuen.\nPartidak emozioa ia amaierara bitarte izan zuen. Intxauspe eta Paxkal Ezkurra aitzineratu ziren, baina berdinketa dezenteren ostean Etxeto nagusitu zen, eta berak markatu zituen aldeak. Bakar-bakarrik 16 kintze egin zituen, eta hala, aurkariek ez zuten aukerarik izan. Patrick beteranoa ere ez zen bere babesean gaizki aritu, eta finalerdietan izateko lehen urratsa eman zuten.\nBigarren jardunaldia gaur izango da, Lanbert anaien arteko dema. Bata Waltarirekin arituko da, eta bestea Harizmendirekin. Kubatarra tartean baldin bada, berak osatzen duen bikoa izaten da faborito. 17.00etan jokatuko dute Donibane Garazin.


Euskal Lanbide Heziketa eta berrikuntza. Rikar Lamadrid\nTeknologia eta Ikaskuntza Aurreratuen Zuzendaria\nLanbide Heziketako IV. Euskal Planak irauli egin du Euskadiko Lanbide Heziketa eredua. Arreta berezia ematen zaien arloetako bat berrikuntza da, bai ikastetxeen mailan eta baita ekoizpen sareari lotutako teknologia eta berrikuntzaren garapenean ere.\nRikar Lamadridek, Eusko Jaurlaritzako Teknologia eta Ikaskuntza Aurreratuen zuzendariak, azaldu egin digu zein ekimen ari diren aurrera eramaten Lanbide Heziketaren esparruan berrikuntza eta teknologia berrien ezarpena indartzeko. Era berean, Lamadridek azaldu dizkigu Lanbide Heziketako ikastetxe ezberdinetatik garatzen ari diren berrikuntza aplikatuko teknologia proiektuak, enpresen (batez ere ETEen) beharrei erantzuna emateko, lehiakortasun erronka berriei aurre egin ahal izan dezaten.\nMaisutza eta ofizialtza eskolatik CIFP Bidebarrieta LHII-ra. 1967-2017\nCIFP BIDEBIETA LHIIko zuzendari Manuela Sobradok artikulu honetan azaltzen digu zer nolako esfortzua egin behar izan zuten eta zein gorabehera bizi izan zituzten Basauri eta eskualdeko enpresetako langileen formakuntza beharrei erantzungo zien zentro bat sortzeko.\nMaisutza eta ofizialtza tituluetatik hasita, eskola hau beti egon da Lanbide Heziketari eta bere inguruko sare produktiboari lotuta. Gaur egun honako arloetako zikloak eskaintzen ditu: Administrazioa eta Kudeaketa; Elektrizitatea eta Elektronika; Fabrikazio mekanikoa eta Garraioa eta ibilgailuen mantentze lanak, eta baita Enplegurako formakuntza, langile aktibo edo langabetuei zuzenduta dagoena.\nCIFP Eraikuntza Bizkaia LHII, 25 urte heziketan, 25 urte ilusioz lanean\nJoan den ekainean CIFP CONSTRUCCIÓN BIZKAIA LHII-ak 25 urte bete zituen, eta Ikaslan Bizkaiak urteurren hau baliatu nahi izan du apur bat hurbiltzeko ikastetxe honen errealitatera. Izan ere, mende laurdenez eraikuntza eta eraikingintzaren munduko profesionalak trebatzen aritu dira bertan.\nSolidaritatea, kolaborazioa eta errebindikazioa, panda batean\nCIFP Emilio Campuzano LHIIk prestaturiko auto batek hartuko du parte Panda Raid 2017ren edizioan.\nLankidetzako lana, oinarrizkoa azken lau urteotan\nLegegintzaldi korapilatsu bat amaitu da. 2012. urte amaieran hasi zen legegintzaldia, aurrekaririk gabeko krisi batean murgilduta, arazo ekonomiko larriak geneuzkala, Euskadin artean inoiz ikusi gabeko langabezia geneukala, eta etorkizunerako oso ikuspegi negatiboak geneuzkala garai hartan.\nIES ANGELA FIGUERA BHI ezagutuz\nEder Aurre, Creamoda 2014 lehiaketaren irabazlea\nEmakumeak Lanbide Heziketan\nGenerorik bako lanbideak "Mekatronika Industrial"\nEmaitzak 1 - 9 -(e)tik 13


Mahastizaintza ekologikoa - bizkaie.biz\nJan-edanak III. urtea // 44. zenbakia - 2004ko zezeilak 16\nProduktu ekologikoaren zigilua eta legalizazinoa lortzeko pausuak\nPausuak bai mahastian, bai ardaoaren produkzinoan be emon behar dira. Mahastiari jagokonez, ondokoak kontuan hartzea komeniko da:\nAntxinako tratamentuak berreskuratu dira, horreei erabilpen mugak eta araudi barriak ezarriz.\nGauzak holan, mahastizaintza ekologikoan, ezin daiteke ongarri artifizialik, ezta herbizidadik, ez pestizidadik edo produktu kimikorik erabili. Landarearen gaixotasunak osatzeko eta ongarritzat erabilten diran produktuak naturalak izatea derrigorrezkoa da.\nHorrezaz ganera, mahatsondoetan ongarri organikoak erabili behar dira, eta gehienetan ongarriak mahatsondoaren hondarretatik sortutakoak izango dira: mahatsaren patsetatik edo horren birrindutik edo animalien satsetik.\nBedar txarrak tratetako metodo naturalak erabili behar dira eta laborantzeagaz kontu handia euki behar da berezko landaretza mikrobianoa ez nahasteko. Berbarako gaixotasun bat agertzen danean, oidioaren kontra sufrea erabiliko dogu eta mildiunaren kontra, barriz, kobre hidroxidoa.\nIdatzitako teknika eta arauak erabili ezkero, lurra ez da inoiz ongarri sintetikoakaz kontaktuan jarriko eta holan mahatsa garbi egongo da ezelako substantzia kaltegarririk barik.\nDana dala, errealista izatea da onena, eta jakin badakigu, Bizkaia aldeko klimearen eraginez, hezetasun handia dagoala. Nahiko gatxa izaten da, ezinezkoa ez esatearren, bertoko mahastiei herbizidak eta pestizidak ez botatea, baina ahalegin txikia, edo handia egin beharko geunke ama naturea errespetetako.\nInformazino gehiago behar izan ezkero:\nOrain urte batzuk, 1970eko hamarkadan gitxi gorabehera, Europan korronte barri bat sortu zan mahastizaintza naturalaren, ekologikoaren eta biodinamikoaren alde. Antza aspertuta egozan mahastizaintza industrializatuagaz eta mekanizatuagaz. Jaubetu ziran gero eta erabilera diskriminatuagoa egoala bai upeltegietan, bai mahastietan be; euren ustez produktu kimiko eta tekniko larregi erabilten zan.\nKorronte horren esanetan, mahastietan gero eta gehiago erabilten ziren pestizida, fungizida, herbizida eta produktu kimikoak oro har. Euren filosofia, oreka bat sortzea zan eta naturea jagotea; labur esateko, natureagaz errespetuz jokatzea zan euren helburu nagusia.\nKontuak kontu, gaur eguneko mahastizaintzan eta enologian indar handia hartzen dago korrente hau eta, horren erakusgarri ardao ekologikoek Frantziako Estaduan eta Alemanian egiten dan ardao guztiaren portzentaje handia hartzen dabe.\nGurera etorrita, Euskal Herrian be ez gara atzean gelditu eta produktu ekologikoen artean hasi gara ardao ekologikoak be ikusten; bitxikeria legez esango deutsuet orain denpora asko ez dala Nafarroako lehenengo ardao ekologiko ondua merkaturatu dabela.


Nerabezaroko jeloskortasuna eta bi mossoren arteko maitasuna, Elexpuruk eta Artetxek euskaratuta - GARA\nNerabezaroko jeloskortasuna eta bi mossoren arteko maitasuna, Elexpuruk eta Artetxek euskaratuta\nAndreu Martin kataluniarraren «Wendyk hegan ikasi zuen gaua» euskaratu du Miren Artetxek, eta Fina Casalderrey galiziarraren «Ez ezkondu, aita!», Juan Martin Elexpuruk. Biak ere, irakurle gazteei zuzenduta.\n«Istorioari itzulpen usaina kentzea da itzultzailearen erronka nagusia. Tranpak zilegi dira muina bere horretan mantentzen bada», adierazi zuen atzo Juan Martin Elexpuruk. Fina Casalderrey-en «Ez ezkondu, aita!» (Elkar) argitaratu berri du bergararrak. Galegotik itzuli du eta adierazi zuenez, ahalegin berezia egin behar izan du euskal espresioak eta egun euskal gazteek erabiltzen duten euskara liburuan islatzeko. «Gazteei zuzendutako istorioak itzultzeko errazagoak direla uste da, bainaulermen arazoak izan ez arren, gazteengana erraz heltzeko modua bilatu behar da».\n«Ez ezkondu, aita!»-k «nerabezaro gordina» azaleratzen du. Eliak bi neba-arreba eta aita zoragarri bat ditu baina, ama hil eta handik gutxira, «bere aita maitea» beste emakume batekin harremanetan hasiko da.\nAndreu Martin kataluniarraren «Wendyk hegan ikasi zuen gaua» euskaratu du, bestalde, Miren Artetxe hendaiarrak. Gau bakarrean gertatzen den polizia nobela da, Bartzelonako mosso bikote bat ardatz duena. Bi istorio gurutzatuko dira liburuan. Alde batetik, bi patruila kideek ordura arte izan duten eta mutilak bukatu berri duen maitasun istorioa eta, bestetik, gau horretan bertan gertatu den hilketa. Ikerketak, Bartzelonako kale, jauregi eta zulo ilunenetan murgilduko ditu protagonistak.\nAtsedenerako unerik uzten ez duen erritmo bizi-bizia mantentzen du nobela osoan zehar eta hori izan da, Artetxeren esanetan, euskaratzerako orduan gehien kostatu zaiona: «Nire erronka erritmo hori euskaraz ere mantentzea izan da, jakinik euskaraz eta katalunieraz, esaldien egiturak oso ezberdinak direla». Bestalde, mossoen artean erabilitako polizia hiztegia ere landu behar izan du, bai eta Bartzelonako hainbat txoko euskal irakurle gazteengana hurbilarazi.\nXabier Mendiguren, Elkar-eko editoreak atzoko aurkezpenean adierazi zuenez, itzulitako bi liburuak sarituak eta irakurriak izan dira oso jatorrizko herrialdean eta horrexegatik hautatu zituzten.


Urbaso ikerketa proiektua egingo dute Neikerrek, EHU/UPVk eta BC3k\nEdaten dugun uraren kalitatea hobetzeko ikerketa jarri dute abian Urdaibain\nXABIER URTEAGA| EITB MEDIA\nNeiker, Euskal Herriko Unibertsitatea, BC3 eta Busturialdeko Ur Partzuergoa elkarlanean arituko dira Urbaso izeneko ekimenean\nUr-harguneak egokitzeko proiektua jarri dute abian.\nEtxeetara iristen den uraren sorburuen, ur-harguneen ezaugarriak ikertuko ditu Urbaso egitasmoak. Europako Batasunak ingurumenari buruzko proiektuak babesteko LIFE programaren baitan burutuko dute egitasmoa datozen lau urteetan.\nNahia Gartzia Neikerreko ikerlariak eta Iñaki Antiguedad EHU/UPVko Hidrogeologian Katedradunak eman dizkigute egitasmoaren inguruko xehetasunak. Ura araztegietara iritsi aurretik, jasotzen den lekua eta ingurua egokitzea ezinbestekoa dela azpimarratu du Antiguedadek. Uraren kalitatea ona izateko basoen kudeaketa zuzena egin behar dela gaineratu du, gaur egun bien arteko lotura ez da egiten bere esanetan.\nEuskadin dauden ur-harguneetaik %80 basoan daude, eta erdia baino gehiago zuhaitzez inguratuta. Inguru horietan basogintza mota ezberdinak sortzea proposatzea da proiektuaren helburuetako bat Nahia Gartziaren hitzetan. Horretarako, leku bakoitzaren baldintzak iikertuko dituzte. Etorkizunari begira jarrita, klima aldaketak izango duen eragina aurreikusi eta kontuan hartu behar dela uste dute bi ikerlariek.


'Rojavako iraultzaren atzean dagoen filosofia' jardunaldia - Uriola.eus\n'Rojavako iraultzaren atzean dagoen filosofia' jardunaldia\nuriola.eus 2018-04-10 08:26 Kultura-aisialdia Bilbo\nIratzar fundazioak, Ernairekin batera, Siriako Kurdistaneko iraultzari buruzko hitzaldiak antolatu ditu jardunaldi honetan. Horrez gain, Öcalanen askatasunaren alde egindako artelanen erakusketa antolatu dute.\n'Rojavako iraultzaren atzean dagoen filosofia' jardunaldia bihar egun osoan zehar ospatuko da. Jardunaldiaren lehenengo ekintza EHUko Leioako kanpusean egingo da. Bertako liburutegian Arnaldo Otegi, Nazan Ürtündag doktorea eta Andrej Grubacic irakaslea egongo dira. Goizeko 11:00etan hasiko da solasaldia.\nArratsaldean, berriz, bi ekitaldi egongo dira. Lehenengoa Erronda Kaleko Bira! kultur espazioan izango da. Han, Öcalanen askatasunaren alde egindako artelanen erakusketa antolatu dute, eta arratsaldeko 18:00etatik aurrera zabalduko dituzte ateak.\nBigarrena, ordea, Hika Ateneoan izango da. Goizean egindako hitzaldia bezala hiru partaide egongo dira. Kasu honetan, Josu Juaristi, Havin Güneser eta David Graeber irakaslea izango dira. Arratsaldeko 19:00etan izango da, hauek ere Siriako Kurdistaneko iraultzari buruzko solasaldia egingo dute eta bertan gertatu zena azalduko dute.


Zineskola egitasmoa martxan da berriz ere Ipar Euskal Herrian - KULTUR SHAREA\nLapurdi, Nafarroa Beherea eta Zuberoako lehen mailako eskolei kalitate handiko euskarazko animazio filmak eta laguntza pedagogiko egoki bat eskaintzeko asmoz antolatu dute euskarazko irudi heziketa dispositiboa, 2021-2022 ikasturterako.\nEuskal Kultur Erakundeak, Cinema & Cultures, Cinevasion, Zineuskadi, Ikas euskal pedagogia zerbitzua eta Hezkunde Nazionalaren laguntzarekin, Zineskola egitasmoa antolatu du, euskarazko animazio film interesgarriak euskara irakasleei eta lehen mailako ikasleei proposatzeko asmoz, laguntza pedagogiko egoki bat eskaintzeko, eta euskara eskolatik kanpo erabiltzeko parada emateko.\n“Osasun krisiak azpikoz gora ezarri dituen bi edizioen ondotik, 2022ko martxotik apirilera bitartean zinema geletara itzultzeko parada eskainiko zaie ikasleei hiru filmerekin: Harri Zopa, Ernest eta Celestine, eta Lur eta Amets”.\nOhi bezala, irakasleei formakuntza saioak eskainiko zaizkie filmen edukiak ikasleekin landu ditzaten. Parte hartu nahi duten irakasleek 2021eko azaroaren 17ra arte izango dute izena emateko epea zabalik. Izena eman ondoren, ikastetxe bakoitza zuzenean sartuko da harremanetan hurbilen duen zinema aretoarekin, emanaldiaren eguna eta ordutegia finkatzeko.\nIrakasleen “formakuntza” egunak: 2021eko abenduaren 1a eta 2022ko urtarrilaren 22a Kanboko l’Aiglon zinema gelan.\nEmanaldien egutegia: 2022ko martxoaren 1etik apirilaren 15era.\nZinema gela parte hartzaileak: Atalante (Baiona), Le Royal (Biarritz), Le Select (Donibane Lohizune), Haritz Barne (Hazparne), Itsas Mendi (Urruña), L’Aiglon (Kanbo), Maule Baitha (Maule), Saint-Louis zinema gela (Donapaleu), Le Vauban (Donibane Garazi), Les Variétés (Hendaia), Getari Enea (Getaria)\nTags: Euskal kultur erakundea, Zineskola\n[Bideoa] Nikolasa Atxikallende, gorputzik gabeko emakumea\nAbenduaren 1etik 4ra egingo da DA! PRO, sortzaileentzako topagune profesionala, Durangon


EAJ-PNVk Espainiako Estatuaren nazio aniztasuna defendatu du Senatuan\nEstefanía Beltrán de Herediak bere herrien defentsa eta kanpo-proiekzioa bultzatzea aldarrikatzen du, eta Euskadik Europan parte hartzea eskatzen du.\nEAJ-PNVk Senatuan duen bozeramaile Estefanía Beltrán de Herediak Espainiako Estatuaren nazio aniztasuna defendatu du, eta nazionalitateak aitortzea eta egitura juridiko-politikoan modu aproposean egoki daitezela aldarrikatu du. Konstituzio Batzordean, gaur, Konstituzioaren bigarren artikuluko ‘nazionalitateen’ eta ‘erregioen’ arteko bereizketa ezabatzea proposatzen zuen Ciudadanosek aurkeztutako mozio baten eztabaidan, Beltran de Herediak ohartarazi duenez, “gustatu ala ez, onartu nahi ala ez, errealitate soziopolitiko, kultural eta linguistiko desberdinek osatzen dute; onartu egin behar diren partaidetza sentimenduek osatzen dute”.\nBeltran de Herediak azpimarratu du ‘alderdi laranjaren’ ekimenak -aurrera egin ez duenak, beste ezein alderdik babestu ez duelako- “hain zuzen ere, kontrakoa planteatzen du”; izan ere, “batasun nazional esklusiboa eta baztertzailea aldarrikatzea begiak ixtea da, errealitatea aitortzea saihestuz; zuek errealitate desberdinen esistentzia kolpe batez ezabatu nahi duzue, eta bi aukera daude: edo integratu edo hautsi, eta, baztertzeko ahalegin honekin, zuek haustearen alde egiten duzue”, salatu du.\nBeste behin ere, Euskal Talde Parlamentario bozeramaileak argi azalarazi du nazio anitzeko estatu eleaniztun eta kulturaniztun baten errealitatea, eta bere herrien defentsa eta kanpo proiekzioa bultzatzeko beharra. “Horregatik, Euskadik Europan parte hartzea eskatzen dugu. Aurrera egin behar da nazioek parte-hartze handiagoa izan dezaten eta integrazio-prozesuak indartu behar dira, batez ere, Euskadiren kasuan bezala, legegintza-eskumenak dituzten herrialdeetan”.


Txartel bakar - Wikipedia, entziklopedia askea.\nTxartel bakarra hiri edo eskualde bateko garraiobideetan tarifa eta ordainketarako sistema komuna da.\n1 Txartel bakarra Euskal Herrian\nTxartel bakarra Euskal Herrian[aldatu | aldatu iturburu kodea]\nSakontzeko, irakurri: «Mugi txartela»\nGipuzkoako Foru Aldundiak lurralde osoko garraio publikoko zerbitzuak bateratzeko Lurraldebus sistema sortu zuen 2007an. Tarifa-sistema bateratua ez zen guztiz lortu. Lurraldebus sistemaren euskarria Lurraldebus txartela da, zeinak %40ko deskontuak egiten dituen garraioaren paper-txartelaren prezioaren gainean, eta deskontu hori %90 izatera iris daiteke hilabete naturalean metatutako bidaien arabera. Txartel arrunta, turista txartela eta talde berezientzako txartelak (haurrak, gazteak, adinekoak, ezinduak eta soziala) daude.\n2013an Lurraldebus sisteman oinarrituta Mugi Sistema jaio zen. Aurreko sistemaren hobekuntza da, eta tarifa-sistema bateratua lortu du. Bere baitan hartzen du Lurraldebus txartela, eta sistemaren barruan dauden eragileak Lurraldebus, Donostibus, Errenteriako, Irungo, Hernaniko eta Arrasateko Udaletako hiri autobusak, eta Euskotren Trenaren Lasarte-Oria - Hendaia eta Donostia-Amara - Elgoibar lineak dira. Gainera, Oiartzungo Udaleko hiri autobusetan eta Renfe Aldirietan ere sistema erabil daiteke, nahiz eta deskonturik ezartzen ez den. Mugi sistema 2013ko martxoaren 3an jarri zen martxan.\nSakontzeko, irakurri: «BAT txartela»\nBAT txartel anonimoaren aurrealdea.\nGasteizko tranbia irekitzearekin batera, Eusko Trenbideak sozietateak BAT txartela jaulki zuen, Gasteizko tranbian zein TUVISA hiri autobusetan erabiltzekoa. Tarifa-sistema ez dago bateratua, eta eragileen arteko linea aldaketetan, bigarren linearen prezioaren %45a besterik ez da ordaindu behar.\nSakontzeko, irakurri: «Barik txartela»\nBarik txartel anonimoaren aurrealdea.\nBizkaiko Garraio Partzuergoak 1990eko hamarkada bukaeran martxan jarri zuen Creditrans txartela, lurralde osoko garraio publikoan txartel bakarra erabili ahal izateko. Tarifa-sistema bateratua ez zen ezarri, eta gaur egun eragile bakoitzak tarifa-sistema eta gune propioak ditu.\n2012an Barik txartela jaulki zuen, zeinetan Creditrans titulua karga daitekeen, bestelako tituluen artean. Etorkizunean Barik sistema erabiliz tarifa-sistema bateratua lortzea espero da. Sistemaren barruan dauden eragileak Bilboko metroa, Euskotren Trenaren Txorierriko eta Funikular lineak, Euskotren Tranbia, Bilboko Renfe Aldiriak, Feveren Bilbo - Balmaseda eta Bilbo - Karrantza lineak, Bizkaibus, Bilbobus, EtxebarriBus, Erandioko Herri Autobusa, Artxandako funikularra, Bizkaia Zubia eta Ereagako igogailua dira.\n(Gaztelaniaz) Lurraldebus sistemaren ataria\n(Gaztelaniaz) Mugi sistemaren ataria\n(Gaztelaniaz) Barik txartelaren ataria\n(Gaztelaniaz) Creditrans txartelaren ataria\nBat txartelaren ataria Gasteizko Udaleko webgunean\n(Gaztelaniaz) Gipuzkoako Foru Aldundia - Mugikortasuneko eta Bide Azpiegituretako Saila\nOrriaren azken aldaketa: 28 azaroa 2019, 21:25.


Musika eta elkarbizitza uztartu dituzte Oionen Araban\nMusikaren bidez elkarbizitza sustatzeko Oiongo proiektua, 'Faktoria'n\nMarten, Irungo sorkuntza laborategian, sartuko gara, eta Xomorro zirku taldea ere ezagutuko dugu.\nOionera joko dugu, asteartean, 'Faktoria'n. Musikaren bitartez, elkarbizitza sustatzeko proiektua prestatzen ari dira Arabako Errioxako herri horretan. Izan ere, 3.500 herritar dira bertan, atzerriko 23 herrialdetatik etorritakoak asko. Aniztasun horrek sortu dituen arazoak leundu eta oiondarren elkar ezagutza bultzatzeko proiektu artistikoa ari dira lantzen Maite Arroitajauregi 'Mursego' eta Idoia Zabaleta koreografoa. Artistekin eta herritarrekin izan da Oihane Yustos. Hark egindako erreportajea 09:30etik aurrera eskainiko dugu. Gainera, Marten, Irungo sorkuntza laborategian, sartuko gara eta Xomorro zirku taldea ere ezagutuko dugu.\n07:00etan hasiko da saioa eguneko albiste nagusien errepasoarekin. 08:00etan, Maite Artolak hartuko du gidaritza. 08:30ean, solasaldian izango ditugu Laura Mintegi, Mikel Aramendi eta Joseba Arruti. Frantziako hauteskundeei buruz arituko zaigu Nerea Reparaz lankidea. 09:00etako albiste errepasoaren ostean, solasean jarraituko dugu, eta diru-sarrerak bermatzeko errenta sistema aldatzeko Bilbon egiten ari diren gose grebaz arituko gara. 09:30ean, Oihane Yustosek Oionen grabatutako erreportajea emango dugu. Gainera, Eli Larrinagaren sinadura ere jasoko dugu.\n10:00etan, Manu Etxezortuk hartuko du lekukoa, 'Faktoria Magazina' abiatzeko. Lehenik eta behin, Ipuin erotikoen lehiaketa aurkeztuko digu Ziortza Karrantza sexologoak. Bestalde, Jon Sanchez kolaboratzaileak Korrikaren balorazioa egingo digu. Kirol aurrerapena entzun ondoren, Marten, Irungo sorkuntza laborategian, sartuko gara.\n11:00etan, Xomorro zirku taldea ezagutuko dugu. Egun hauetan Tabakaleran ari dira zirkua familian lantzen, eta guztiaren berri emango digute. 11:30ean, Carlos Cid eta Xabier Amuriza direnez eta ez direnez arituko dira.\n12:00etan, 'Sukaldari Dema' izango dugu Pili Manterola eta Igor Zalakain sukaldariekin. Antxoak prestatuko dituzte gure bi sukaldariek. Saioa amaitu aurretik, Amancay Gaztañagarekin ere hitz egingo dugu.


Hizkuntza indigenak desagertzeak sendabelarren gaineko ezagutza gehiena galtzea eragingo du - Elhuyar Aldizkaria\nHasiera » Albisteak » Hizkuntza indigenak desagertzeak sendabelarren gaineko ezagutza gehiena galtzea eragingo du\n2021/09/29 344. zenbakia\nHizkuntza indigenak desagertzeak sendabelarren gaineko ezagutza gehiena galtzea eragingo du\nZientzialarien ustez, eskola indigenak dira giltzarri ez dadin galdu potentzial farmakologiko handia duen ezagutza hori guztia. Arg. Goresam\nSendabelarren gaineko ezagutza galbidean dagoela jakinarazi dute Zuricheko Unibertsitateko ikertzaileek. Egindako ikerketaren arabera, Amazonia, Ginea Berria eta Ipar Amerikako sendabelarren propietate eta erabilerak hizkuntza indigenetan baino ez dira transmititzen. Hain zuzen, sendabelarren % 75 hizkuntza indigena bakar batean transmititzen dira, eta ahozko komunikazioan soilik. Hizkuntza indigenak desagertzeak, beraz, ez du eragingo altxor kultural ordezkaezin bat bakarrik galtzea, baizik eta sendabelarren ezagutza tradizionala bera ere.\nSendabelarren ezagutza tradizionaletik atera dira egungo botika asko. Azido azetilsalizilikoaren osagai aktiboa, esaterako, zume zuritik erauzten da (Salix alba) eta morfinarena, mitxoletetatik (Papaver somniferum). Beraz, hizkuntza indigenak galtzeak kolokan jar dezake etorkizunean botika berriak sortzeko gaitasuna.\nAmazonian, egoera beste inon baino larriagoa dela azpimarratu dute, sendabelarren % 91 transmititu baita hizkuntza bakarrean. Eta ikerketak argi utzi du ezagutza berezi horiek dituzten hizkuntzak direla, hain zuzen, desagertzeko arrisku handiena dutenak.\nIkertzaileen ustez, eskola indigenak dira giltzarri, ez dadin galdu, bat-batean, hainbeste urtez sendabelarren gainean lortu den ezagutza guztia. Izan ere, kolonizazio europarraren aurretik Brasilen bizirik zeuden 1.000 hizkuntza indigenetatik 160k bakarrik diraute. Eta kalkulatu dute egun munduan bizirauten duten 7.400 hizkuntzen % 30 baino gehiago desagertu egingo direla, mende honetan bertan. Ikerketa egiteko 3.597 landare-espezie eta 236 hizkuntza indigena aztertu dituzte, eta PNAS aldizkari zientifikoan argitaratu dituzte emaitzak.\nSendabelar gehienen propietateak hizkuntza bakarrean transmititzen dira belaunaldiz belaunaldi. Arg. PNASetik moldatua\nGero eta gehiago dira hizkuntza gutxituek naturaren ezagutza eta planetaren garapen jasangarria bermatzen duten eginkizuna nabarmentzen duten ikerketa zientifikoak. Hemen Unai Pascual García de Aziluri egindako elkarrizketa, zuzenean euskararekin egin den ikerketaz: “Hizkuntza gutxituen defentsa instrumentu ahaltsua da planetaren jasangarritasuna lortzeko”.


Parisekin elkarrizketa «etenda» dagoela dio euskal ordezkaritzak | Politika | Berria\nJustizia Ministerioak urritik ez du presorik hurbildu, emakumeak oraindik batzeke ditu, eta ez du eman baldintzapeko askatasunik; «agenda blokeatuta» dago. Euskal ordezkariek mobilizatzera deitu dute\nVincent Bru, Jean Rene Etxegarai, Anaiz Funosas eta Mixel Berhokoirigoin, atzoko agerraldian. BOB EDME Tamaina handiagoan ikusi\nEnekoitz Esnaola. Jon O. Urain -\n2018ko abenduak 15 - Baiona\nIpar Euskal Herriko ordezkaritzak eta Frantziako Gobernuko Justizia Ministerioak euskal presoen auziko «elkarrizketa etena» dute «une hauetan». Hala esan du Anaiz Funosas Bake Bideko presidente eta euskal ordezkaritzako kideak, Baionan, Jean Rene Etxegarai Euskal Elkargoko lehendakariarekin, Vincent Bru Frantziako diputatuarekin (Martxan) eta Mixel Berhokoirigoin bakegilearekin emandako prentsaurrekoan. Azken hilabeteetan ez dira ados jarri Parisekin mahai gainean izandako gaiez. «Agenda blokeatuta da. Elkarrizketa ez da hautsia, baina bai etena», adierazi du Funosasek, Euskal Elkargoan egindako agerraldian. Prozesuari «bultzada bat» emateko, beharrezkoa ikusi dute berriz ere indar bat egitea Ipar Euskal Herriko instituzioek eta gizarte zibilak, eta, kasurako, dei egin dute urtarrilaren 12ko Baionako manifestaziorako —Bilbon ere izango da—.\nIazko apirilean ETA armagabetu ondotik —Frantziak azkenerako jarrera erraztailea izan zuen—, Orain presoak! aldarrikatu zuten Bakegileek, eta, agintean jada Emmanuel Macron (Martxan) zela, uztailean bilera egin zuten Justizia Ministerioarekin. Ofizialki, urrian jakinarazi zuten bi aldeek mahai bat eratu zutela presoen auzia lantzeko. Batzuei DPS estatusa kendu ondotik, Paris aurtengo otsailean hasi zen presoak gerturatzen. Harrezkero, euskal ordezkaritzarekin adostuta, 24 hurbildu ditu Mont-de-Marsango eta Lannemezango kartzeletara, eta beste bat Muretekora, baina horren kokapena euskal taldearekin adostu gabe. Mugimenduon berri izan du Euskal Preso Politikoen Kolektiboak, ordezkaritzak harekin hartu-eman bat hasi zuelako, gobernuak bazekiela eta ontzat joa zuela.\nMinisterioarekin izandako hartu-emanen errepasoa egin du Bruk: «Helburua zen ohiko zuzenbidea ezartzea presoei, ez erabiltzea salbuespen legeria. Arrisku bat ez diren heinean, zergatik ezarri neurri baztertzaileak?». Aitortu duenez, «zailtasunak» izan zituzten «Parisen» zenbait eskaerarekin ulerkor azaltzeko, baina erantsi du bilerak «konfiantza giroan» eta «diskrezioan» egin zituztela.\nOrain arte, hurbilketa izan da «pausorik ikusgarriena», Funosasek azaldu duenez. Datu bat eman du: iaz, abenduaren 9an Parisen manifestazioa egin zutenean, Mont-de-Marsanen euskal preso bat zegoen eta Lannemezanen sei, eta, orain, hamalau eta hamahiru daude, hurrenez hurren —aldi honetan, hara eramandako batzuk libre gelditu dira—. Dena dela, azkeneko bi hurbilketak urriaren erdialdera egin zituen Frantziak.\nBaldintzak betetzen direlako beste preso batzuk ere bi espetxeotara eramateko eskatu izan du ordezkaritzak —Jakes Esnal, Garikoitz Aspiazu, Aitzol Iriondo eta Mikel Karrera; lehen hirurak bakarrik daude euren kartzelan—, baina Parisen ezezkoa jaso du.\nFrantzian preso dauden hamar euskal emakumeak kartzela batean batzeko ere galdegin dute —haientzako modulurik ez dago Mont-de-Marsanen eta Lannemezanen—, baina Parisek ez du baikorki erantzun oraindik. Halaber, gaixorik dauden euskal presoak ez ditu askatu Frantziak. Baldintzapeko askatasunik ere ez die eman Ion Parot, Jakes Esnal, eta Frederic Aranbururi —29 urte daramatzate kartzelan—, eta baldintzapeko askatasunerako lege ezaugarriak betetzen dituzten besteentzat ez du legedia moldatu. Gainera, oraindik hamabi presok daukate DPS estatusa.\nGaur egun, hiru euskal preso daude epaiketa egin gabe —Xabier Goienetxea, Iñaki Reta eta David Pla—, eta, behin-behinekotasuna dela medio, Paris aldean dauzkate gatibu. Goienetxeak eta Retak datorren astean izango du epaiketa, eta Plak, urte hasieran.\nFunosasek esan du urtebete pasa honetan Justizia Ministerioaren eta ordezkaritzaren artean «konfiantza» izateko lan egin dutela, baina ikusi dute hau zela garaia «etena» publiko egiteko.\nIzan ere, ministerioarekiko etena Espainiako Gobernura PSOE iristearekin lotu du Etxegaraik: «Ez dut esango kausa-efektu bat dagoenik, baina ministerioaren partetik zalantza batzuk antzematen ditugu harrezkero». Antzera mintzatu da Berhokoirigoin ere. Haren esanetan, bistan da Frantziako eta Espainiako egungo gobernuak «hurbilago» daudela espetxe politikaren ikuskeran, baina ez dakite bideak bateratzeko ustez denbora bat hartu behar izateak eragin duen Parisen geldialdia. Funosas: «Gure lehentasuna orain da hemen zer egin dezakegun prozesua bultzatzeko». Armagabetze prozesua jarri du eredu modura. Berhokoirigoinenek adierazi du «elkarrizketa eta mobilizazioa» ez daudela «kontrajarriak», eta ordezkaritzak orain arteko hiru printzipioekin segituko duela lanean: «Aniztasuna, kontsentsua eta transbertsaltasunarekin».\n«Funtsezkoa egiteke dago»\nUrtarrilaren 12rako antolatuta dauden mobilizazioetan parte hartzera deitu du Etxegaraik, argudiatuta «dinamika berri bat» abiatu behar dela bake prozesuan: «Ez da gertatu behar azken hilabeteetan gertatu dena; guztiz kontrakoa baizik». Gogora ekarri ditu konponbide prozesuan urteotan igarotako «fase oso garrantzitsuak», Aieteko konferentzia (2011), Luhusoko armagabetze saioa (2016), ETAren armagabetzea (2017), ETAren desegitea (2018) eta Kanboko topaketa, kasurako; «asko» egin dela uste du Etxegaraik, baina baita «funtsezkoa egiteke» dagoela ere: «Gatazkaren ondorioak —hots, biktimen eta presoen egoera— lantzen ez ditugun bitartean, ez dugu gatazka behin betiko konponduko».\nEtxegarairen iritziz, «bake iraunkorra» lortzeko baldintzak daude, baina beste pauso bat emateko beharra nabarmendu du.\nEnekoitz Esnaola. Jon O. Urain\nMobilizaziora deitu du biharko Sare Herritarrak Tolosan


45 urtetik gorakoek ez dute Batxilergoa eduki beharko Unibertsitatera sartzeko | Consumer\n45 urtetik gorakoek ez dute Batxilergoa eduki beharko Unibertsitatera sartzeko\nHori da Unibertsitatera sartzeko dekretuaren zirriborroaren berritasun nagusietako bat\n45 urtetik gorakoak zuzenean sartzen ahalko dira Unibertsitatera, Batxilergoko titulua edo beste baliokideren bat eduki beharrik gabe, betiere bere garaian ezarriko diren baldintzak betetzen badituzte. Hori da Unibertsitatera sartzeko dekretuaren zirriborroaren berritasun nagusietako bat. Zirriborro horrek Unibertsitateen Lege Organikoa (LOU) garatzen du, eta Hezkuntza Ministerioak dagoeneko aurkeztu ditu dagozkion kontsulta-organoak eta autonomia-erkidegoetakoak.\nKasu horretan, unibertsitateek ezartzen dituzten berariazko onarpen-prozeduren mende egongo da sarbidea. Prozedurei dagokienez, zirriborroak hauxe dio: “betiere, egindako ikasketa akademikoak baloratu beharko dituzte, eta, bereziki, ikasle horiek egiazta dezaketen lan- edo lanbide-esperientzia”. Gainera, ikasle horiei dagokienez, komunitateek urtero jakinaraziko diote Unibertsitateko Koordinazio Kontseiluari irakaskuntza ofizialen zerrenda eta horietako bakoitzerako aurreikusitako plaza kopurua.\nBide horretatik unibertsitate-ikasketak hasteko hautagaiek ibilbide profesional luzea eta egiaztatua egiaztatu beharko dute aukeratutako jardueraren barruan, nahiz eta jarduera hori titulurik gabe berretsi. Proiektuaren sustatzaileengandik hurbil dauden iturrien arabera, “zentzuzkoa da zenbait lanbide-arlotako adituek beren bokazio profesionalarekin zerikusia duten karreretan matrikulatzeko aukera izatea eta, hartara, aitorpen akademikoa lortzea”. Ekimen horren bidez, 25 urtetik gorakoentzako sarbide bat egongo da (zirriborroak eredu horri eusten dio, behar diren doikuntzekin) eta 45 urte bete dituztenentzako beste bat. Unibertsitate-hedabideetan ikusten denez, lehenengo modalitatea finkatu ondoren, kontuz ibili behar da bigarrenaren diseinuarekin, “tranpa” bihur ez dadin.\nDekretua 2005-2006 ikasturtean hasiko da aplikatzen, egungo hautakortasun-sistema amaitzen denean. Egia esan, eduki gehien-gehienetan, Hezkuntzako arduradunek goi-mailako ikasketetan sartzeari buruz hasieratik izan dituzten planteamenduei lotzen zaie proiektua.\nBerdintasuna, merezimendua eta gaitasuna\nBeste alderdi berri bat da unibertsitate publikoek beren ikasleak hautatzeko berariazko probak ezar ditzaketela. Oro har, batxiler-tituluak goi-mailako ikasketak egiteko eskubidea ematen du. Baina unibertsitateek “beren ikasketetan onartzeko prozedurak ezarri ahal izango dituzte”, eta “berdintasun, merezimendu eta gaitasun printzipioak errespetatu beharko dituzte”. Nolanahi ere, proiektuak argi uzten du probak Batxilergoko Proba Orokorra (PGB) gainditu ondoren eginen direla, oraindik arautu gabe baitago.\nUnibertsitate batek ikasleak berariazko proben bidez hautatzea erabakitzen badu, Batxilergoko azken kalifikazioa eta berariazko proban lortutakoa haztatzearen ondoriozko baterako balorazioak zehaztuko du sarbidea. Batxilergoko azken kalifikazioaren ponderazioak “gutxienez %60ko balioa” izan beharko du. Gehienez ere lau deialdi izanen dira onartzeko prozedura osagarri horietarako, eta kasu horietan bakarrik uzten ahalko dira plazak azterketak errepikatu behar dituzten ikasleentzat.\nUnibertsitateko Koordinazio Kontseiluak ekainaren 1a baino lehen baimendu beharko ditu erakunde bakoitzean dauden plazak.\nbatxiler sarbide unibertsitate


Biluztasunaren gaineko lau begirada. Noticias de Gipuzkoa\nBiluztasunaren gaineko lau begirada\n‘Orduan, ez naiz biluztuko?’ obrako aktoreak: Ane Pikaza, Lander Otaola, Olatz Ganboa eta Getari Etxegarai.\nBiluztasunaren gaia oinarri hartutasortutako ‘StripTease’ antzezlanakMireia Gabilondoren, Jokin Oregiren,Garbi Losadaren eta FernandoBernuesen piezak jasotzen ditu\nANE ZABALA - Sábado, 7 de Julio de 2018 - Actualizado a las 11:17h.\nBILUZTEAREN inguruko lau istorioz gozatzeko aukera eskaintzen du Strip-Tease antzezlanak. Guztiak gai beraren bueltan, denak antzeko iraupenarekin, baina bakoitzak bere begirada jarri dio eranztearen gaiari. Orain bi urte egin zien Loraldia jaialdiak gaiaren inguruko 15 minutu inguruko antzerki pieza labur bana sortzeko enkargua Jokin Oregi, Mireia Gabilondo, Garbi Losada eta Fernando Bernues antzerki zuzendariei. Geroztik, obra Euskal Herriko antzokietan biran aritu da.\nOregirentzat kuriosoa izan zen enkargua hasieratik. “Ikuslearentzat ere kuriosoa da horrelako muntaia bat ikustea”, uste du. Hasieratik erronka bezala hartu zuen proposamena: “ez da bakarrik zure pieza, osotasun bat izan behar dute denek, denon artean pieza bakarra egin dugulako”. Izan ere, lau pieza dira osotasun bakarra osatzen, gaiaren inguruan sortzaile bakoitzak gogoeta propioa eginik. Pieza bakoitzean sortzaile bakoitzak bere mundu ikuskera propioa islatu du. Ikuslearentzat ere proposamen interesgarria da, gai baten inguruan ikuspegi guztiz ezberdinez gozatzeko aukera baita obra bere osotasunean.\nBiluztasunaren inguruko gogoeta eta strip-teaseren inguruko kontzepzioa aldatu egin dira azken urteetan, Oregik dioenez. Gabilondoren hitzetan, ostera, “biluzteko modu ezberdinak” daude: “emozionalak edo barrukoak izan daitezke, intimitatearen inguruan hitz egitea oso zaila egiten da, adibidez”. Finean, Strip-teasea “bestearen gogoa sortzea” da, bere esanetan. Eta hori lortzeko harreman bat beharrezkoa da “beste pertsonarekin edo publikoarekin, horrela bakoitzaren fantasia nola pizten den ikusi beharra dago”, aipatu du Gabilondok. Oregiren ustez, “edozein obra egiten dugularik, gaia edozein delarik, sortzailea biluztu egiten da publikoaren aurrean”.\nLAU PIEZA “Striptease-a erotismoarekin, sexualitatearekin lotu izan dut, horrelako zirrarekin, baina baita alde ilunekin ere, aurpegi dekadenteekin, horren atzean egon daitezkeen botere harremanekin”, kontatu du Oregik. Orduan, ez naiz biluztuko? izeneko bere piezan striptease casting batera aurkezten diren lau pertsonaia ikusiko ditugu, eta lau ahots horien bidez aurkezten dira Oregiri gaiak pizten dizkion ideiak. Lau aktore izango dira oholtzan: Olatz Ganboa, Ane Pikaza, Lander Otaola eta Getari Etxegarai, Adrian Garcia de los Ojosen musika lagun. Lau aktoreak, haien artean guztiz ezberdinak direnak, casting buruarekin mintzatuko dira, ikuslegoarekin, finean.\nGarbi Losadak Lady Godivaren historia kontatzen digu bere piezan, hau da, lehenengo biluzte aldarrikatzailea egin omen zuen emakumearen istorioa. Lady Godiva, ikusten ez dena izenburua du Losadaren proposamenak eta Lady Godivaren kondaira du oinarri. Honen arabera, XI. mendeko Coventry konderrian herritarren zergak handiegiak zirela etakexatzeko, azoka egunez zaldi gainean biluzik paseatzea erabaki zuen Lady Godiva izeneko emakumeak. Klara Mendizabal aktoreak jokatzen du Godivaren papera, eta Ramon Agirre eta Asier Hernandez aktoreek laguntzen dute oholtzan. “Eskubideak aldarrikatzeko forman dator gure striptesea-a”, dio Losadak.\nZutaz blai du izenburua Mireia Gabilondok proposatutako piezak. Telmo Irureta aktore eta idazlearekin batera sortu zuen pieza Gabilondok. Bertan, Telmo Irureta ezagutzeko aukera izango dugu. Bi urte zituelarik meningitisa izan zuen eta garun paralisiarekin dago gurpildun aulkian. “Mandatua jaso genuenean, jarraian sortu zitzaidan Telmorekin lan egiteko gogoa”, dio Gabilondok. Bien artean egin dute striptease kontzeptuaren gogoeta. “Telmok bere barruko bizipenak, gogoak, harremanak biluztu egin ditu lan honetan”, dio zuzendariak. Telmoren bizitza ezagutuko dugu piezan, nolakoa den bera bere egunerokotasunean. Telmo protagonista bada ere, Eneko Balerdi eta Haritz Morras aktoreen eta Oskitz Gorrotxategi tronpeta-jotzailearen laguntzarekin osatzen dute pieza hunkigarri hau. Telmoren esanetan, hasieran arropa eranzten saiatuko dira, baina azkenean “striptease emozional bat” bilakatuko da obra.\nAzkenik, Leun Samur izenburupean, aspaldiko istorio bat ekarri du Fernando Bernuesek. Bere aitonaren gauzen artean argazki bat aurkituko du protagonistak. Emakume biluzi baten argazkia da, aurpegirik ez duena. Misterio sentsualak narratzailearen jakin-mina piztuko du, eta baita ikuslearena ere, begiratzearen tentazioz utziko baitu ikuslea obra honek. Alfredo Sanzol antzerkigilearen lan bat hartu du oinarri Bernuesek. Oholtzan Sara Cozar eta Iñaki Rikarte ikusiko ditugu.


MENDI IRTEERA ARRATE-KALAMUA-URKO\n2014/04/06 Igandeko irteera hurrengo igandera atzeratu dugu zenbait arazo tarteko. Beraz, "Arrate-Kalamua-Urko" mendi irteera apirilaren 13an izango da.\nEskerrik asko. Amalur Mendi Elkarteak eta Ikastolak antolatutako 14. irteera dugu hau. Lazkaotik Eibarrera goaz, Arratera (556 m) hain zuzen (autobusez igoko dugu txirrindularitzan mitikoa den mendatea). Arraten autobusetik jaitsi eta Kalamuara (770 m) abiatuko gara. Elgoibar eta Markina arteko muga egiten du Kalamuak. Bertatik Urkora (791 m) joango gara, eibartarren mendi kuttunenera (tontorra Ermuan omen dago ordea).\nAmalur mendi elkartea eta Ikastolaren artean antolatutako 13. irteera dugu hau. Oraingoan, kostaldeko itsas-bazterrak ezagutuko ditugu. Deba eta Zumaia artean,\nMENDI IRTEERA IBILALDI NEURTUA LEGAZPIA\nAmalurrek eta Ikastolak elkarrekin antolatzen dituzten irteeren artean, igande honetan Legazpiako « S. M. IzadiZaleak » deituriko klubak haurrentzako antolatutako ibilaldi neurtuan dute asmoa jarria.\nMENDI IRTEERA URRETXU-IRIMO-MEAKA-URRETXU\nAmalur mendi elkartea eta Ikastolaren artean antolatutako 11. irteera dugu hau.?? Oraingoan, Urretxu aldeko parajeak ezagutuko ditugu.\nMENDI IRTEERA KANPAZAR-BESAIDE-ARAMAIO\nAmalur mendi elkartea eta Ikastolaren artean antolatutako 10. irteera dugu hau. Irteera hau helduentzat bakarrik izango da. Oraingoan, Leintz eskualdeko parajeak ezagutuko ditugu. Kanpazar mendatetik (457 m.) irtengo gara Gipuzkoa, Bizkaia eta Araba elkartzen diren tokira iritsiz, Besaidera hain zuzen (550 m.). Hemen mendizale desagertuaren omenez eraikitako monolitoa dago. Besaidetik, Tellamendi (835 m.) tontorrera joango gara eta hemendik Aramaioko (Araba) Etxaguen auzotik pasatuz, Iturrieta baserriko sagardotegira helduko gara bertan bazkalduko dugularik.\nIzena eman Ikastolako idazkaritzan edo telefono honetara deituz: 657722131 (Ttantton) otsailaren 14rako, ostirala (2 egun atzeratu dugu).\nEGUNA: Otsailak 16, igandea.\nITZULERA: 18:30ak inguru.\nMENDI IRTEERA LAZKAO-OLATA-LAZKAO\nAmalur Mendi Elkarteak eta Ikastolak antolatutako 9. irteera dugu hau. Lazkaotik Atauna erreka ondotik joango gara.\nAmalur Mendi Elkarteak eta Ikastolak antolatutako 8. irteera dugu. urtarrilaren 26an, Lazkaotik Idiazabal arteko bidaia joan-etorrian egingo dugun irteera antolatu dugu bertako jaiak tarteko. Lazkao-Olaberria-Idiazabal izango da ibilbidea.\nMENDI IRTEERA LAZKAO-ARRIARAN URTEGIA\nAmalur Mendi Elkarteak eta Ikastolak antolatutako 7. irteera dugu hau. Urteari hasera ona emateko oso erraza den inguruko ibilaldi bat antolatu dugu. Lazkaotik Arriarango urtegirako bidea egingo dugu joan-etorrian. 4 orduko iraupena du ibilbideak. Animatu eta etorri!!!\nMENDI IRTEERA SAN KOSME (LOKIZ)- AROA UPATEGIAK\nAmalur Mendi Elkarteak eta Ikastolak antolatutako 6. irteera dugu hau. Helduentzako irteera da, mendiaz eta gastronomiaz gozatzeko.\n« Aurrekoak 1 2 3 ... 7 8 9 10 11 Hurrengoak »


Handizkako Birusaren Neutralizazioa SARS-CoV-2 Test Kaseta koloidalaren Fabrikazioa eta Fabrika | Fanttest\nSerieko produktuaren zenbakia: 3020000404\nZiurtagiri sistema: CE, ISO13485\nMetodologia: Lehiaren zuzenbidearen printzipio teknikoak hartzea\nOperazioa: Eragiketa erraza, irakurtzeko erraza\nDetekzioa: Detekzioa azkarra da, emaitza 10 minututan interpreta daiteke\nZehaztasuna: Sentsibilitate eta espezifikotasun handia\nPertsona batek koronabirus berri batekin kutsatu edo txertoa hartu eta egun batzuetara edo lehenago, gorputzak koronabirus berriaren aurkako antigorputzak sortzen ditu. Antigorputz neutralizatzaileek birusaren gainazaleko proteinak ezagutzen dituzte eta birusa zelula gainazaleko hartzaile espezifikoetara lotzea eragozten dute, horrela birusa gizakien zelulak inbaditzen jarraitzea saihestuz. Koronabirus berriaren aurkako antigorputz neutralizatzaileak odol oso, serum eta plasma laginetan antzeman daitezke.\nProduktu hau coronavirusaren neutralizazioko antigorputz berriak seroan, plasman edo koronabirus berriaren pneumoniarekin kutsatuta daudela eta koronavirusaren aurkako txerto berriarekin immunizatuta dauden pertsonen serumean, plasmanan edo odol osoan detektatzeko erabiltzen da.\nBirusaren neutralizazioa (SARS-CoV-2) proba kasetea (urrezko koloidalaren metodoa)\n25pcs / kutxa\nAurreko: Morphia (MOP) Quick Test Cassette urrezko koloidalaren metodoa\nHurrengoa: Erabili eta botatzeko listuaren lagin biltzailea (COVID-19 TEST)


Sestaoko Udala - Sestaoko adinekoen udal-egoitzak hitzarmena izenpetu du San Juan de Dios Ospitalearekin\nSestaoko adinekoen udal-egoitzak hitzarmena izenpetu du San Juan de Dios Ospitalearekin\nJuan Ellacuría Larrauri adinekoen udal-egoitzak eta San Juan de Dios Ospitaleak lankidetza-hitzarmena izenpetu dute; hala, abian jarriko da "Soledad y final de vida. Compartiendo contigo-Zurekin Bananduz" laguntasun sozialeko programa. Proiektuaren helburua adinekoen bizitzaren amaiera aldeko bakartasunari aurre egitea da. Horretarako, prestakuntza emango zaio boluntario talde bati, arreta hori emateko behar diren trebetasunak eta ezagutzak eskura ditzan.\nHauek sinatu dute hitzarmena: Flori Nuñez, Gizarte Ekintza eta Adinekoak ataleko zinegotzia, eta Maika Palacios, San Juan de Dios Ospitaleko zuzendari-kudeatzailea. Ospitale horretan egiten den lana Sestaoko udal-egoitzara estrapolatzea da kontua. Modu horretan, Juan Ellacuría izango da garrantzizko zerbitzu hori ezartzen duten egoitzetan hirugarrena Ezkerraldean eta bederatzigarrena Bizkaian.\nBizitzaren amaiera aldean, denek lagunduta sentitu behar dute, eta horren jakitun egon. Bakartasuna XXI. mendeko pandemietako bat da, eta adinekoen osasun-egoera nabaritzeko orduan gehien eragiten duten faktoreetako bat. Pertsona baten azken egunetan, bereziki garrantzitsua da sostengu soziala sustatzea zaintza-planen parte integratu gisa. Hori dela eta, Sestaoko adinekoen udal-egoitzak, egoileei ematen dien zerbitzua hobetu nahian, interesgarri jo du zerbitzu hori ezartzea. Adinekoen egoitzan, pertsona batzuk, gutxienak badira ere, bakar-bakarrik hiltzen dira, senitartekoen eta lagunen berorik eta hurbiltasunik gabe.\nProblema horri aurre egiteko asmoz, “Soledad y final de vida. Compartiendo contigo-Zurekin Bananduz” programa ezarri da, La Caixa-ren Gizarte Ekintzako laguntza ekonomikoarekin. Proiektuaren helburua da bizitzaren amaiera aldean bakartasun arriskuan edo egoeran dauden pertsonak antzematea, eta lagun egitea. Zeregin hori gauzatze aldera, boluntario-sare bat eratuko da, egoitzarekin elkarlanean, horrelako egoeretan dagoen laguntasun-premiari erantzuteko. Jarduera hasi baino lehen, boluntariook prestakuntza jasoko dute bizitzaren amaiera aldeko lagun-egite kontuetan.


Irekia Eusko Jaurlaritza - Gobierno Vasco :: Osasun Sailak datorren denboraldian hondartzak eta bainurako lekuak irekitzeko osasun-irizpideak zehaztu ditu\nOsasun Sailak datorren denboraldian…\nHelburua SARS-CoV-2 birusaren transmisio-arriskua gutxituko duten kontingentzia-planak prestatzen laguntzea da\nHondartzak eta bainurako lekuak, aisiarako eremuak izanik, jende askok bisitatzen ditu uda-garaian. Aurtengo udako ekitaldi eta ospakizunak bertan behera geratu direnez, hondartzetan, segur aski, jende gehiago elkartuko da uda-garaian aisialdirako. Hori horrela izanik, arduraz erabili behar dira eremu horiek, eta SARS CoV-2 birusaren transmisioa gutxituko duten prebentzio-neurriak ezarri behar dira.\nHorrela, Osasun Publikoaren eta Adikzioen Zuzendaritzak gida bat prestatu du hondartzen kudeaketan inplikatuta dauden erakunde eta agenteei SARS CoV-2 birusaren transmisio-arriskua gutxitzeko kontingentzia-planak prestatzen laguntzeko.\nGogoratu behar da hondartza, erreka, laku eta igerilekuetan SARS-CoV-2 kutsatzeko bide nagusia eztularekin eta doministikuekin sortzen diren arnas-jariakinak eta pertsonen arteko kontaktua direla. Aisialdiko jardueretan, bainurako baldintza estandarrak dituen urarekin kontaktua izateagatik SARS-CoV-2 birusak eragindako infekzioa ez dirudi oso gertagarria denik.\nGidan, besteak beste, azpimarratzen da herritarren eginkizun aktiboa eta arduratsua funtsezkoa dela hondartzak behar bezala erabil daitezen, eta nabarmentzen du hartu beharreko prebentzio-neurriei buruzko sentsibilizazioa eta komunikazioa areagotu behar direla. Gidan hamar gomendio edo aholku nagusi ematen dira, besteak beste, distantzia soziala mantentzea, hondartzan denbora gutxiagoan egotea ahalik eta pertsona gehienek erabili ahal izan dezaten, adingabeak zaintzea, informazioa izatea, hondartzan egoteko ezartzen diren baldintza berriak kontuan izatea eta salbamendu- eta sorospen-zerbitzuen gomendioei jaramon egitea.\nBestalde, agirian distantzia soziala errespetatzera bideratutako neurri kolektiboak deskribatzen dira, hondartzetako zerbitzuak eta ekipamenduak, hala nola, komunak, aldagelak, dutxak eta hankak garbitzeko iturriak, hamakak…., erabiltzeko baldintzak eta gomendioak zehazten dira, eta garbiketa- eta desinfekzio-neurriei buruzko azalpenak ematen dira.\n2020ko denboraldian, aurrekoetan bezala, Osasun Sailak bainurako lekuen osasuna zaintzeko programa gauzatuko du, eta, besteak beste, uraren kalitatearen analisiak eta kontrolak egingo ditu, araudian ezarritako parametroei eta maiztasunei jarraituz, hondartza-inguruaren egoera higieniko-sanitarioa zainduko du eta emaitzen berri herritarrei emango die.\nVelar cumplimiento normativo, no puede ser el esfuerzo de unas personas se desequilibre por la desidia de otras estén con información o no como que se vean grupos con posible transmisión a personas vulnerables y reine la inconsciencia sin importar el resto.\nCriterios_sanitarios_playas... 800 KB (application/pdf)\nHondarribiako hondartzan bainua librea dela adierazten du Osasun Sailak


Datozen Eguberrietarako opari bila zabiltza? Programazio ikastaro bat oparitu nahi?\nGabonetako opariak prestatzeko garaia da, eta Iruñeko Planetariotik ideia berezi bat proposatzen dizugu: Marten inspiratutako programazioari buruzko hastapen-ikastaro bat oparitu nahi?\nMarte Misioa: Perseverance-ren bidaia izeneko banakako ikastaroa Mars2020 misioan oinarrituta dago. Honen robot nagusia, Perseverance izenekoa, udan jaurti zen eta Planeta Gorrira 2021ko otsailean iritsiko da. Ikastaro hau Scratch programazioa ikasteko pentsatuta dago tutoretza-bideo gidatuen bitartez eta 8-12 urte bitarteko neska-mutilentzat prestatuta dago.\nIzena emateko galdetegian aktibazio-data hauta daiteke eta edukiak hilabatez eskura egonen dira.\nHalaber, ikastaro honen bidez, lortutako ezagutzak lantzen jarraitu ahal izango dira bukaera-datatik harago, parte hartzaileek sortu duten kontu propioarekin programatzen jarraitu dezaketelako. Horrela, askotariko egoeretan erabil dezakete, hala nola ikastetxerako aurkezpenetan, bideojokoak eta ipuinak sortzeko edo problema matematikoak ebazteko.\nEman izena esteka honetan!!\nGarrantzitsua: online eremura sartzeko datuak izena emateko erabili den e-mailera bidaliko dira.


Udala, gazteen beharrak aztertzen - Antzuola - Goiena.eus\nUdala, gazteen beharrak aztertzen\nUsoa Agirre 2003-11-12 14:22\nAntzuolako zenbait gaztek ez dute asteburu arratsaldeak igarotzeko leku egokirik eta kaleko txokoren batean egoten dira lagunekin berriketan. Udalak gazte horien beharren inguruko hausnarketa egingo du, irtenbidea aurkitzeko helburuarekin.\nAntzuolako gazteen egoera ikertzeaz Txatxilipurdiko kideak arduratuko dira. Arrasate Euskaldun Dezagun erakundeko haur eta gazte ekintzak egiten dituen taldea da Txatxilipurdi. Hausnarketa bi hilabetean eginda egotea espero du Udalak. Ondoren diagnostikoa egingo dute eta, gero, lanean hasi.\nUdalak 12tik 17 urte bitarteko gazteak eta hortik gorakoak bereizten ditu. Lehenengo taldeak lokal edo txoko baten behar handiagoa duela eta nagusiagoek, aldiz, beste aukera batzuk dituztela uste du. Txatxilipurdiren lana 12-17 urte bitartekoen beharrak ezagutzea izango da, beraz. Ziurrenik, ondoren, horiendako txoko bat antolatuko dela dio Udalak, gazte txoko baten antzekoa.\nAGA-k udalarekin batzarra izan du\nAntzuolako Gazte Asanbladako kideek Udalarekin batzarra izatea eskatu zuten, gazteen inguruko egoera nola dagoen jakiteko. AGAko ordezkari batzuk alkatearekin elkartu ziren eta hark Udalaren asmoak azaldu zizkien. Udalaren asmoek 18 urtetik gorako gazteak kanpo uzten dituela kritikatu du AGAk: Ematen zaigun aukera bakarra tabernetara edo herritik kanpo joatea da. Gazteagoek egoteko leku baten behar handiagoa dutela uste dute eurek ere, baina nagusiagoak ere herrian geratzea bultzatu behar dela pentsatzen dute.\nEkimenak martxan jarriko dituzte\nAGAk uda osteko lehen batzarra izan zuen pasa den zapatuan. Orain, sarriago elkartu eta hainbat ekimen martxan jartzeko asmoa dute. Euren helburua eurek gestionaturiko gaztetxea lortzea da. Udalak AGArekin harremanetan jarraitzeko asmoa duela adierazi dio KONTUOLAri.


Nafarroa. Prentsa oharra. Low cost plangintza 2020/21 ikasturterako. Hezkuntzaren proposamen dokumentua (zirriborroa) - Steilas\nNafarroa. Prentsa oharra. Low cost plangintza 2020/21 ikasturterako. Hezkuntzaren proposamen dokumentua (zirriborroa)\nLow cost plangintza 2020/21 ikasturterako\nDepartamentuak mahai sektorialeko sindikatuei aurkeztu die prebentzio eta antolaketa protokolo bat 2020/21 ikasturterako. Aldi berean prentsari ere erakutsi dio, negoziazio itxura egin nahian. Etsipengarria da plana, muzin egiten baitio Carlos Gimeno kontseilariaren hitzek piztutako itxaropenari.\nIkasturtea 1 izeneko egoerarekin has liteke: baliabide urriak baliatuko lirateke bakarrik musukoak, gel hidroalkoholdunak, manparak eta abar erosteko eta seinaleak paratzeko ikasleak bideratzeko asmoz. Ez da aurreikusi inbertsiorik bestelako irakasgunetan, ezta irakasle gehiagoren kontratazioan, ratioak jaisteko eta dentsitate handiko ikastetxeetan ikasleak pilatu ez daitezen. Hori bakarrik posible litzateke 3. egoeran eta ikastetxe guztiak itxi ondoren.\nMahairatu den beste kontzeptu bat streamingeko klaseak dira gelan “sartzen” ez diren ikasleentzat edo etxean gelditu behar dutenentzat, egoeraren arabera. Horrelakoetan irakasleek beren klaseen emanaldia edo grabazioa kontrolatu beharko lukete, aurrez aurreko klasea ematen ari den bitartean. Gainera, ez dakigu deus Departamentuaren plataforma telematiko publikoaz, aipatu grabazioak zein ikasleri zuzentzen zaion, hari ailegatzen zaiola ziurtatzeko, ez beste inori. Datu erauzketaren negozioak bete-betean segituko luke.\nBegi-bistan dago ez dela ahalegin zipitzik egin bestelako irakasguneak bilatzeko, ezta baliabide ekonomiko gehiago lortzeko ere, beste planteamendu ekonomiko eta fiskal batetik etor daitezkeenak. Eta horrek guztiak iragartzen du beste murrizketa jarduketa bat hezkuntza publikoan, UPNren azken agintaldian, PSNk lagundurik, gertatu zenaren adinakoa edo handiagoa. Gainera, murrizketa haien arduradun askok Departamentuaren organigraman goi-goian daude, murrizketa batzuek bere horretan jarraitzen duten bitartean. Horregatik, bere burua ezkerrekotzat jo eta itxuraz hezkuntza publikoa defendatzen duten partiduek birplanteatu behar lukete egungo gobernuari ematen dioten babesa.\nAzkenik, low cost plangintza horri gehitzen zaizkio hezkuntza ituna ez betetzea eta alarma egoeran hasitako murrizketa berriak. Horregatik, hezkuntzako langileei erne egoteko esaten diegu, haien eskubideen alde eta hezkuntza publikoaren alde borrokatzeko.\nPrentsa oharra Dptuaren irekiera plana. (pdfan)\nHezkuntzaren proposamen dokumentua (zirriborroa)\naitor2020-06-24T13:09:12+02:002020 23 ekaina |Albisteak, Nafarroa, Prentsa Oharrak|